Proposta għal regolament tal-Kunsill li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd {SEC(2008) 2760} {SEC(2008) 2761} /* KUMM/2008/0721 finali - CNS 2008/0216 */





[pic] | KUMMISSJONI TAL-KOMUNITAJIET EWROPEJ | Brussel 14.11.2008 KUMM(2008) 721 finali 2008/0216 (CNS) Proposta għal REGOLAMENT TAL-KUNSILL li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd {SEC(2008) 2760} {SEC(2008) 2761} (preżentata mill-Kummissjoni) MEMORANDUM TA’ SPJEGAZZJONI I. Il-kuntest tal-proposta Il-Kuntest ġenerali Il-bażi tal-Politika Komuni tas-Sajd (PKS) hija li tillimita u tikkontrolla l-volumi tal-qabdiet permezz tal-istabbiliment ta’ qabdiet totali permessi (TACs) u kwoti nazzjonali flimkien ma’ regoli tekniċi u skemi tal-isforz. Il-politika Ewropea dwar il-kontroll tas-sajd hija fil-qalba tal-PKS, minħabba li l-kredibilità tagħha tiddependi fuq l-applikazzjoni effikaċi ta’ din il-politika ta’ kontroll. Minkejja li sar xi progress, is-sistema ta’ kontroll għadha ssofri minn nuqqasijiet sostanzjali identifikati kemm mill-Kummissjoni Ewropea[1] kif ukoll mill-Qorti Ewropea tal-Awdituri (CoA)[2]. Is-sistema tal-kontroll attwali hija ineffiċjenti, għalja u kumplessa u ma tipproduċix ir-riżultati mixtieqa. Il-falliment kontinwu tal-politika tal-kontroll se jkollu konsegwenzi sinifikanti għall-futur tar-riżorsi tas-sajd, l-industrija tas-sajd u r-reġjuni dipendenti fuq is-sajd. Għal din ir-raġuni, il-Kummissjoni tipproponi riforma sostanzjali tas-sistema tal-kontroll li ssostni l-PKS. Din l-inizjattiva hija prijorità prinċipali għall-Kummissjoni fil-qasam tas-sajd fl-2008. Ir-raġunijiet għall-proposta u l-għanijiet tagħha Minħabba l-approċċ globali u integrat tagħha, li jiffoka fuq kull aspett tal-PKS, ir-riforma tal-politika tal-kontroll mhux biss għandha ttejjeb il-kapaċità tal-kontroll u l-ġestjoni tar-riżorsi tas-sajd u tistabbilixxi parità ta’ kundizzjonijiet fl-UE, imma għandha jkollha wkoll impatt strutturali pożittiv fuq l-industrija tas-sajd u fuq is-suq u, bħala riżultat ta’ dan, tiġġieled il-konsegwenzi ambjentali, ekonomiċi u soċjali tan-nuqqas ta’ konformità. Aktar speċifikament, l-għan tal-proposta huwa li jinkiseb: Approċċ komuni u ġdid għall-kontroll u l-ispezzjoni L-introduzzjoni ta’ proċeduri ta’ spezzjoni armonizzati u standards ogħla għandha tiżgura implimentazzjoni uniformi tal-politika ta’ kontroll fuq il-livell tal-Istati Membri, filwaqt li jitqiesu u jiġu rispettati l-karatteristiċi differenti u speċifiċi tal-flotot differenti. Kultura ta’ konformità L-għan huwa li jiġi influwenzat l-aġir tal-partijiet interessati kollha involuti fiċ-ċiklu sħiħ tal-attivitajiet tas-sajd (qbid, proċessar, distribuzzjoni u kummerċjalizzazzjoni), sabiex il-konformità mal-politiki u r-regoli tal-PKS tinkiseb mhux biss permezz tal-attivitajiet ta’ monitoraġġ u ta’ kontroll, iżda wkoll b’riżultat ta’ kultura ġenerali ta’ konformità fejn kull parti tal-industrija tinvesti f’attivitajiet konformi u terġa’ tistabbilixxi l-leġittimità tar-regoli tal-PKS. Applikazzjoni effikaċi tar-regoli tal-PKS L-għan huwa t-tisħiħ tas-setgħat ta’ ġestjoni u l-kapaċità tal-Kummissjoni li tintervjeni b’mod proporzjonali għal-livell ta’ nuqqas ta’ konformità tal-Istati Membri. Ir-responsabbilitajiet tal-Kummissjoni u tal-Istati Membri se jiġu definiti b’mod ċar sabiex jiġi evitat l-irduppjar tal-isforzi u jiġi żgurat li l-Kummissjoni żżomm mal-attività prinċipali tagħha ta’ kontroll u ta’ verifika tal-implimentazzjoni tar-regoli tal-PKS mill-Istati Membri. Is-sistema kurrenti ta’ mikrodeċiżjonijiet għandha tiġi sostitwita progressivament minn approċċ ibbażat fuq il-makroġestjoni. Dispożizzjonijiet eżistenti fil-qasam tal-proposta Il-bażi tal-politika tal-kontroll hija stabbilita fir-Regolament tal-Kunsill (KEE) Nru 2847/93 (ir-“Regolament tal-Kontroll”[3]) u fil-Kapitolu V tar-Regolament tal-Kunsill (KE) Nru 2371/2002 (ir-“Regolament Bażiku”[4]). Ir-Regolament tal-Kontroll ġie emendat tnax-il darba. Il-kumplessità kkawżata minn dawn il-bosta emendi għar-Regolament tal-Kontroll hija ggravata mill-fatt li firxa ta’ dispożizzjonijiet ta’ kontroll oħra jinsabu f’diversi regolamenti separati oħra. Il-konsistenza mal-politiki u l-għanijiet l-oħrajn tal-Unjoni Il-proposta se tikkontribwixxi għall-objettiv ġenerali tal-PKS, jiġifieri l-isfruttament sostenibbli tar-riżorsi akkwatiċi ħajjin. Barra dan, se tikkontribwixxi għall-Istrateġija tal-Iżvilupp Sostenibbli maqbula mill-Kunsill Ewropew f’Ġunju tal-2006, permezz tal-iffokar tagħha fuq il-protezzjoni tar-riżorsi naturali. Din hija konformi wkoll mal-għanijiet stabbiliti fis-Samit Dinji dwar l-Iżvilupp Sostenibbli fl-2002 dwar il-ġestjoni tas-sajd[5] u l-prinċipju ta’ ħidma għal kontroll aħjar tal-ibħra, li jiggwida t-taħdidiet attwali dwar il-Politika Marittima futura tal-Komunità. Barra dan, l-għan kumplessiv tar-riforma tal-kontroll jaqa’ taħt l-erba’ oqsma prinċipali identifikati mill-Kummissjoni fejn għad hemm lok għal titjib fl-applikazzjoni tal-liġi tal-Komunità[6]. II. Konsultazzjoni mal-partijiet interessati u valutazzjoni tal-impatt Il-konsultazzjoni mal-partijiet interessati Il-metodi ta' konsultazzjoni, is-setturi ewlenin fil-mira u l-profil ġenerali ta' dawk li jwieġbu Fil-preparazzjoni tal-proposta, saru diversi konsultazzjonijiet mal-Istati Membri (fuq il-livell ministerjali u dak tal-esperti) u mar-rappreżentanti tas-settur, il-korpi konsultattivi u l-partijiet interessati l-oħra kollha. Ix-xogħol fuq il-proposta ngħata impetu permezz tat-twaqqif tal-Grupp ta’ Direzzjoni ta’ Bejn is-Servizzi (ISSG) biex janalizza l-approċċ ġenerali, flimkien mal-gruppi ta’ ħidma dwar punti speċifiċi. 1. L-Istati Membri: - Il-Kummissjoni pproduċiet non-paper li tistabbilixxi l-aspetti prinċipali rilevanti għar-riforma li qed tiġi proposta. Din ġiet diskussa waqt laqgħa informali tal-Ministri tas-Sajd fit-18 ta’ Frar 2008. Qabel dan, kienet saret laqgħa mal-uffiċjali tas-sajd tal-Istati Membri fil-15 ta’ Jannar 2008. Saret ukoll laqgħa mal-esperti tal-kontroll tal-Istati Membri fl-1 ta’ Frar 2008 biex jiġu ppreżentati l-għanijiet tar-riforma. - DG MARE waqqaf grupp ta’ ħidma ta’ esperti tal-Istati Membri biex jiddefinixxi proċeduri ta’ spezzjoni u standards tal-kontroll armonizzati. - Serje ta’ tliet laqgħat ta’ esperti tekniċi dwar is-Sistema Elettronika tar-Rappurtar (ERS) saru f’Londra, Madrid u Kopenħagen. Dawn se jikkontribwixxu għall-użu aħjar tat-teknoloġiji moderni taħt ir-Regolament tal-Kontroll il-ġdid. - B’rabta ma’ din ir-riforma, ġew iffirmati Memoranda ta’ Ftehim mal-Istati Membri (il-Greċja, l-Italja, il-Polonja, Spanja u l-Iżvezja). Dawn jimmarkaw bidla fl-approċċ, minħabba li fihom punti ta’ riferiment definiti b’mod ċar għat-titjib fis-sistemi tal-kontroll tas-sajd fl-Istati Membri konċernati. 2. Il-korpi konsultattivi tal-partijiet interessati u l-pubbliku in ġenerali. - Ġie organizzat seminar ta’ ġurnata fl-10 ta’ April 2008 mar-rappreżentanti tal-Kunsilli Konsultattivi Reġjonali (RAC) u l-Kumitat Konsultattiv għas-Sajd u l-Akkwakultura (ACFA) sabiex jinġabru l-fehmiet tagħhom dwar ir-riforma mistennija tal-politika tal-kontroll tal-PKS. - DG MARE wkoll ipparteċipa f’seminars dwar it-traċċabilità, li se tifforma parti integrali mir-riforma, fil-kuntest tal-proġett dwar it-Traċċabilità tal-Popolazzjonijiet tal-Ħut u d-DTU Aqua. DG MARE organizza workshop dwar dan is-suġġett flimkien maċ-Ċentru Konġunt ta’ Riċerka fi Brussell fis-17 ta’ Ġunju 2008. - Ir-riforma ġiet ippreżentata lill-Grupp ta’ Livell Għoli tal-Partijiet Interessati Indipendenti dwar il-Piżijiet Amministrattivi fil-laqgħa tiegħu tat-18 ta’ Settembru 2008. Il-president tal-grupp iddikjara li l-grupp apprezza ħafna d-deskrizzjoni ġenerali li ngħatat mid-DG MARE u apoġġa bis-sħiħ ir-riforma proposta, fid-dawl tat-tnaqqis mistenni fil-piż amministrattiv għas-settur. - Bejn Frar u Mejju 2008 saru konsultazzjonijiet pubbliċi wiesgħa, ibbażati fuq dokument ta’ ħidma tas-servizzi tal-Kummissjoni ppubblikat fuq il-websajt tal-Kummissjoni. Id-dokument konsultattiv ippreparat mid-DG MARE ppreżenta analiżi qasir tal-problema abbażi ta’ disa’ oqsma ta’ azzjoni possibbli identifikati fin-non-paper imsemmija hawn fuq. Sinteżi tar-reazzjonijiet u ta' kif dawn ġew ikkunsidrati L-azzjonijiet tal-Kummissjoni rċevew reazzjonijiet pożittivi mill-parteċipanti fil-proċess konsulttativ. Kważi l-kontribuzzjonijiet kollha enfasizzaw li huwa xieraq li tiżdied l-azzjoni Komunitarja f’dan il-qasam. Intlaqgħu ħamsa u għoxrin kontribuzzjoni minn diversi partijiet interessati. Il-kontribuzzjonijiet kollha ġew ippubblikati fuq il-websajt uffiċjali tal-Kummissjoni, flimkien ma’ indikazzjoni tal-awturi u l-oriġini tagħhom[7]. L-inizjattiva tal-Kummissjoni u l-għanijiet prinċipali tagħha ġew appoġġati fil-wisgħa minn dawk li pparteċipaw fil-konsultazzjoni. Kollha qablu unanimament dwar il-bżonn ta’ riforma fis-sistema tal-kontroll. Ħafna mill-parteċipanti enfasizzaw li l-kultura ta’ konformità għandha tkun il-mira prinċipali tar-riforma. B’mod partikolari, il-partijiet interessati kollha appoġġaw l-introduzzjoni ta’ sanzjonijiet amministrattivi armonizzati, is-simplifikazzjoni u t-titjib fl-effiċjenza tar-regoli u t-tisħiħ tal-kooperazzjoni u l-assistenza. L-NGOs u l-awtoritajiet pubbliċi b’mod partikolari appoġġaw ir-riforma bħala għodda effiċjenti mill-perspettiva tas-sajd ambjentalment sostenibbli. Kollha qablu dwar il-bżonn għal approċċ ġdid ta’ spezzjoni u kontroll fuq il-livell tal-KE, li jipprovdi parità ta’ kundizzjonijiet u li jiffavorixxi kooperazzjoni aħjar bejn il-Kummissjoni, l-awtoritajiet tal-kontroll tas-sajd fl-Istati Membri u l-operaturi mal-katina tal-produzzjoni kollha. Dawn jaqblu li l-Aġenzija tal-Kontroll għandha jkollha rwol aktar importanti u kostruttiv fil-koordinazzjoni u t-taħriġ. L-NGOs esprimew il-preferenza li l-Kummissjoni tingħata aktar strumenti għall-intervenzjoni opportuna, waqt li l-industrija esprimiet tħassib dwar jekk l-industrija, aktar mill-Istati Membri, ikollhiex tbati l-ispejjeż tal-miżuri kontra l-Istati Membri u s-sospensjoni tal-għajnuna mill-KE. Ġabra u użu ta’ esperjenza professjonali Id-dominji xjentifiċi/esperti konċernati Il-Kummisjoni użat għarfien espert estern biex issostni xi wħud mill-argumenti f’dan ir-rapport. L-esperti ntalbu jidentifikaw l-impatti pożittivi u negattivi probabbli tal-opzjonijiet politiċi proposti, fosthom il-kompromessi fil-ksib ta’ għanijiet kompetittivi, sabiex ikunu jistgħu jittieħdu deċiżjonijiet politiċi informati. L-organizzazzjonijiet/esperti ewlenin ikkonsultati Ġie konkluż kuntratt speċifiku (taħt il-kuntratt ta’ qafas FISH/2006/09 – Studji fil-qasam tal-PKS u l-Affarijiet Marittimi – Lot 4: Studji ta’ valutazzjoni tal-impatt relatati mal-PKS) bejn il-Kummissjoni u l-konsultazzjoni esterna MRAG. Sommarju tal-pariri li ġew irċevuti u użati - L-analiżijiet kwalitattivi u kwantitattivi indikattivi juru li, waqt li wħud mill-miżuri proposti huma aktar sinifikanti minn oħrajn, l-implimentazzjoni bis-sħiħ tal-pakkett kollu kemm hu bi strument vinkolanti minflok strument volontarju simili, pereżempju, tal-Kodiċi tal-Kondotta għas-Sajd Responsabbli tal-FAO, probabbilment se jkun il-mezz l-aktar effikaċi biex jinkiseb livell għoli ta’ konformità. - Jekk il-miżuri proposti jiġu implimentati b’regolament vinkolanti u jekk l-Istati Membri japplikaw dan ir-regolament u l-pjanijiet ta’ rkupru multiannwali eżistenti, il-benefiċċji netti inkrimentali għall-industrija bħala riżultat tal-istokkijiet rkuprati u prottetti aħjar jistgħu jkunu ta’ madwar EUR 10 biljuni fuq 10 snin. Benefiċċji ekonomiċi bħal dawn probabbilment ikunu akkompanjati minn żidiet netti fl-impjiegi, li jistgħu ilaħħqu sa 4 000 impjieg ġdid mas-subsetturi kollha. Il-punt sinifikanti huwa kif iż-żieda fi-produzzjoni tal-ħut tistimula impjieġi ġodda fis-setturi u r-reġjuni kkonċernati. - Il-ġenerazzjoni ta’ dawn il-benefiċċji permezz tal-implimentazzjoni ta’ regolament ġdid se tiddependi fuq ċaqliq fl-enfasi tal-kontrolli mill-baħar għal operazzjonijiet mill-art li huma aktar effeċjenti mil-lat finanzjarju, u li inizjalment aktar se jeħtieġu investiment fil-proċeduri operattivi milli fil-mezzi tal-kontroll. Il-benefiċċji netti, madankollu, għandhom jiġu ġenerati malajr, u jnaqqsu l-ispejjeż relattivi progressivament fi żmien sentejn jew tlieta wara l-implimentazzjoni, hekk kif tinkiseb kultura ta’ konformità. - Hekk kif il-miżuri tal-kontroll isiru aktar effikaċi u tikber l-effiċjenza, il-kisbiet fl-effiċjenza jistaw jgħaddu lill-operaturi f’termini ta’ żieda fil-profitti mis-sajd u fis-sehem disponibbli għall-ekwipaġġ u l-ħaddiema l-oħra. Mezzi użati biex il-pariri tal-esperti jsiru disponibbli għall-pubbliku L-istudju se jkun disponibbli fuq il-websajt tad-DG MARE. Il-valutazzjoni tal-impatt Il-Kummissjoni għamlet valutazzjoni tal-impatt tal-proposta, li rriżultat f’rapport li se jkun aċċessibbli fuq il-websajt tad-DG MARE. Dan ir-rapport jikkunsidra l-għażliet li ġejjin: - Alternattiva 1: L-ebda bidla fil-politika. Ikomplu l-politika u l-attenzjoni kurrenti fuq l-implimentazzjoni u l-infurzar tal-kwadru eżistenti. Subalternattiva 1: L-ebda bidla politika, tkomplija tas-sitwazzjoni kurrenti Is-suppożizzjoni prinċipali għal din is-subalternattiva hija li l-politika kurrenti tal-kontroll hija biżżejjed biex twassal għal aġir ta’ konformità li jsostni l-objettivi tal-PKS u li l-kwistjoni prinċipali hija n-nuqqas ta’ implimentazzjoni tar-rekwiżiti regolatorji eżistenti mill-Istati Membri. L-enfasi tista’ ssir fuq l-implimentazzjoni aħjar tal-leġiżlazzjoni eżistenti. Subalternattiva 2: Implimentazzjoni u infurzar tal-qafas eżistenti permezz tar-regolamenti ta’ implimentazzjoni Bħala alternattiva għat-tkomplija sempliċi tas-sitwazzjoni kurrenti, din is-subalternattiva tista’ tindirizza l-adozzjoni tal-leġiżlazzjoni ta’ implimentazzjoni li għadha pendenti sabiex tipprovdi sett sħiħ ta’ regoli tekniċi bħala bażi ta’ sistema komprensiva tal-kontroll. B’dan l-approċċ fejn kollox jibqa’ għaddej kif inhu, jiżdiedu saffi addizzjonali ta’ regoli b’mod mhux koordinat max-xibka kumplessa eżistenti mingħajr ma jiġi żviluppat approċċ ġdid lejn il-kontroll u l-ispezzjoni. In-nuqqas ta’ kapaċità tal-Kummisjoni b’hekk ikompli flimkien mad-dgħufija persistenzi min-naħa tas-sistemi ġuridiċi nazzjonali lejn l-infrazzjonijiet, azzjonijiet ta’ segwitu mhux sodisfaċenti għal raġunijiet ġuridiċi jew proċedurali u informazzjoni inkompleta dwar is-sanzjonijiet u n-nuqqasijiet preċedenti ta’ konformità. - Alternattiva 2: Tfassil mill-ġdid fir-Regolament tal-Kontroll, flimkien ma’ Kodiċi tal-Kondotta Approċċ li jikkombina qafas ġuridiku legali konsolidat flimkien ma’ strument ta’ tmexxija, bħal “Kodiċi tal-Kondotta”, jista’ jgħin, sa ċertu punt, fit-titjib tas-sistema kurrenti tal-kontroll. Ċertu sajd jista’ jirkupra bħala riżultat ta’ azzjoni unilaterali fuq taqsima waħda jew aktar tal-flotta, iżda, ġeneralment, dan l-approċċ ma jbiddilx il-kontenut tad-dispożizzjonijiet kurrenti jew iżid xi strumenti legali ġodda u jiddependi ħafna fuq l-implimentazzjoni volontarja mill-Istati Membri. - Alternattiva 3: Strument regolatorju, fil-forma ta’ Regolament vinkolanti ġdid It-tielet alternattiva ppreżentata għall-valutazzjoni kienet l-implimentazzjoni ta’ pakkett ta’ riforma permezz ta’ test regolatorju li jkun jorbot fuq il-livell Komunitarju. Dan l-approċċ huwa bbażat fuq l-istabbiliment ta’ parità ta’ kundizzjonijiet fl-UE. Dan jiżgura applikazzjoni uniformi tar-regoli tal-PKS madwar l-UE u trattament mhux diskriminatorju tas-sajjieda kollha. Biż-żieda fil-kapaċità tal-ispetturi tal-Kummissjoni, ikun aktar diffiċli għall-Istati Membri biex jaħbu n-nuqqasijiet fl-implimentazzjoni tar-regoli tal-PKS. - Alternattiva 4: Ċentralizzazzjoni tal-politika tal-kontroll tal-PKS fuq il-livell tal-UE, b’żieda fil-kompetenzi tal-Kummissjoni u tal-CFCA Taħt din l-opzjoni l-Kummissjoni u l-Aġenzija tal-kontroll jgħaqqdu flimkien ir-riżorsi ta’ spezzjoni tal-Istati Membri u jiżviluppaw standards aċċettabbli universalment, bil-għan fit-tul li titwaqqaf sistema ta’ gwardja kostali Ewropea. Madankollu, din alternattiva kellha titwarrab fi stadju bikri minħabba li r-riallokazzjoni tax-xogħol bejn il-Kummissjoni u l-Istati Membri tmur lilhinn minn dak li huwa pprovdut fit-Trattat. Politikament, huma inkonċepibbli li l-Istati Membri jaċċettaw li f’daqqa waħda jċedu s-setgħa tagħhom lil korp supranazzjonali. Barra minn hekk, alternattiva bħal din tinvolvi żieda drammatika fil-baġit li l-Kummissjoni ma tistax issostni. III. Elementi ġuridiċi tal-proposta Il-kontenut tal-proposta L-idea bażika tal-proposta hija li politika effiċjenti tal-kontroll għandha tkun globali u integrata u tkopri l-aspetti kollha tal-problema, mix-xibka sal-platt. Approċċ komuni u ġdid għall-kontroll u l-ispezzjoni Għalkemm il-livell tal-konformità tal-bastimenti tas-sajd mal-miżuri tekniċi m’għandhiex tiġi injorata, għandha tingħata aktar attenzjoni lill-monitoraġġ komprensiv tal-qabdiet. F’dan il-kuntest, b’mod partikolari, huwa neċessarju li jinkisbu: - Attivitajiet ta’ spezzjoni standardizzati u koordinati u proċeduri f’kull ħolqa tal-katina (fil-baħar, fil-port, matul it-trasport u mal-kummerċjalizzazzjoni); - standards ġenerali għall-miżuri speċifiċi tal-kontroll applikabbli għall-pjanijiet ta’ rkupru u multiannwali, iż-żoni protetti tal-baħar u r-rimi tal-ħut; - introduzzjoni ta’ sistema komprensiva ta’ traċċabilità; - użu sħiħ tat-teknoloġiji moderni u sistemi effiċjenti ta’ validazzjoni tad-dejta sabiex isiru kontroverifiki sistematiċi u komprensivi tad-dejta rilevanti kollha; - programmar strateġiku, immirar tattiku u strateġija ta’ teħid ta’ kampjuni; kif ukoll - użu ta’ informazzjoni li tippermetti l-identifikazzjoni tar-riskji u t-titjib fl-effiċjenza tal-kontroll. Kultura ta’ konformità F’dan il-kuntest, huwa neċessarju li tingħata attenzjoni lil: - is-simplifikazzjoni u t-titjib fl-effiċjenza tal-qafas legali; - l-introduzzjoni ta’ sanzjonijiet deterrenti armonizzati; - l-introduzzjoni ta’ sistema ta’ punti penali għall-infrazzjonijiet minn kaptani, operaturi jew is-sidien benefiċjarji ta’ liċenzja tas-sajd; - miżuri ta’ infurzar u s-sanzjonijiet relatati; - it-titjib fil-kooperazzjoni bejn l-Istati Membri u mal-Kummissjoni, inkluż l-estensjoni tal-mandat tal-Aġenzija Komunitarja għall-Kontroll tas-Sajd (CFCA); - approċċ modern lejn it-trasferimenti tad-dejta u skambji tal-informazzjoni, kemm bejn l-Istati Membri kif ukoll mal-Kummissjoni jew is-CFCA permezz ta’ websajts sikuri. Applikazzjoni effikaċi tar-regoli tal-PKS Sabiex tiġi żgurata l-applikazzjoni effikaċi tar-regoli tal-PKS, għandha tissaħħaħ il-kapaċità tal-Kummissjoni biex tintervjeni b’mod proporzjonali għal-livell ta’ nuqqas ta’ konformità mill-Istati Membri. Fl-istess ħin, il-kapaċità tal-ġestjoni tal-Kummissjoni għandha tittejjeb. Il-proposti jinkludu: - definizzjoni mill-ġdid tas-setgħat tal-ispetturi tal-Kummissjoni; - pjanijiet ta’ azzjoni għall-Istati Membri biex tiżdide l-implimentazzjoni tagħhom jekk hemm bżonn; - setgħat għall-Kummissjoni biex tirrettifika ċ-ċifri tal-qabdiet tal-Istati Membri; - għeluq tas-sajd fuq l-inizjattiva tal-Kummissjoni; - aktar flessibbiltà għall-Kummissjoni biex tipproċedi bit-tnaqqis fil-kwoti fil-każijiet ta’ nuqqas ta’ ġestjoni tal-kwoti; kif ukoll - miżuri finanzjarji fil-każijiet ta’ ġestjoni ħażina. Bażi legali L-Artikolu 37 tat-trattat tal-KE. Prinċipju ta’ sussidjarità Il-proposta taqa’ taħt il-kompetenza esklussiva tal-Komunità. Għalhekk il-prinċipju ta’ sussidjarità ma japplikax. Prinċipju ta’ proporzjonalità Il-proposta hija konformi mal-prinċipju tal-proporzjonalità għal dawn ir-raġunijiet: L-indirizzar tan-nuqqasijiet kurrenti tas-sistema tal-kontroll tal-PKS jeħtieġ miżuri proporzjonali għall-iskala u addattati għat-tip ta’ attivitajiet konċernati. L-isfruttament sostenibbli tar-riżorsi akkwatiċi ħajjin huwa, skont id-definizzjoni, qasam li għandu bżonn jiġi regolat fuq il-livell tal-Komunità u li ma jistax ikun amministrat minn miżuri iżolati fuq il-livell nazzjonali. Bil-proposta ta’ qafas ġdid għall-kontroll tal-attivitajiet tal-PKS, il-Kummissjoni qed tirrispondi għat-talbiet mill-partijiet interessati u l-Istati Membri biex toħloq parità ta’ kundizzjonijiet fuq il-livell tal-UE. Id-definizzjoni ta’ proċeduri armonizzati ta’ spezzjoni u ta’ kontroll hija, fiha nnifisha, kwistjoni li trid tiġi ttrattata fuq il-livell tal-UE. Għażla tal-istrument L-istrument propost: Regolament. Mezzi oħra ma jkunux xierqa għar-raġunijiet li ġejjin: Il-PKS hija qasam ta’ kompetenza esklussiva tal-Komunità. Ir-regoli adottati fuq il-livell tal-Komunità għandhom ikunu uniformi u vinkolanti sabiex tiġi evitata l-koeżistenza ta’ standards differenti bejn l-Istati Membri. Għalhekk huwa ġustifikabbli li l-miżuri għandhom jieħdu l-forma ta’ Regolament. IV. Implikazzjoni għall-baġit Il-proposta ma għandha l-ebda implikazzjoni fuq il-baġit Komunitarju. V. Informazzjoni addizzjonali Simplifikazzjoni Il-proposta se twassal għas-simplifikazzjoni tal-leġiżlazzjoni rilevanti, flimkien mat-titjib fis-sistema tal-kontroll. Mas-snin il-politika kurrenti tal-kontroll tal-PKS żiedet saffi ta’ dispożizzjonijiet, mifruxin fuq diversi regolamenti, uħud minnhom sovraposti. Għan wieħed ta’ din il-proposta huwa li jiġu ċċarati r-regoli tal-kontroll applikabbli. Madankollu, il-kontroll jibqa’ kwistjoni kumplessa u jrid jinstab bilanċ bejn l-obbligazzjonijiet neċessarji li jridu jinżammu u l-bżonn li jiġi ċċarat u li jitnaqqas il-piż amministrattiv għall-awtoritajiet u s-settur privat. F’dan il-kuntest, is-simplifikazzjoni għandha diversi aspetti: - Is-sistema tistabbilixxi qafas wieħed ambizzjuż li jistabbilixxi l-prinċipji li jiggvernaw l-aspetti kollha tal-kontroll, imma li jħalli li r-regoli ta’ implimentazzjoni jistabbilixxu r-regoli tekniċi dettaljati. - Is-sistema tistabbilixxi qafas wieħed li japplika għall-operaturi tal-Komunità u l-awtoritajiet pubbliċi permezz tal-istandardizzazzjoni tar-regoli dwar l-ispezzjoni u l-kontroll (inkluża l-introduzzjoni ta’ sanzjonijiet armonizzati), u b’hekk tikkontribwixxi għall-istabbiliment ta’ parità ta’ kundizzjonijiet fl-UE. Revoka tal-leġiżlazzjoni eżistenti L-adozzjoni tal-proposta se twassal għar-revoka tal-leġiżlazzjoni eżistenti. Il-klawżola ta’ analiżi/reviżjoni/estinzjoni Din il-proposta tinkludi klawżola ta’ reviżjoni. 2008/0216 (CNS) Proposta għal REGOLAMENT TAL-KUNSILL li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd IL-KUNSILL TAL-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 37 tiegħu, Wara li kkunsidra l-proposta tal-Kummissjoni, Wara li kkunsidra l-opinjoni tal-Parlament Ewropew, Wara li kkunsidra l-opinjoni tal-Kumitat Ekonomiku u Soċjali Ewropew, Wara li kkunsidra l-opinjoni tal-Kumitat tar-Reġjuni, Wara li kkonsulta mal-Kontrollur Ewropew għall-Protezzjoni tad-Dejta, Billi: (1) L-għan tal-Politika Komuni tas-Sajd, kif stabbilit fir-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skont il-Politika Komuni dwar is-Sajd[8] [il-Politika Komuni tas-Sajd], huwa li jiġi żgurat sfruttament tar-riżorsi akkwatiċi ħajjin li jipprovdi kundizzjonijiet ekonomiċi, ambjentali u soċjali sostenibbli. (2) Minħabba li s-suċċess tal-Politika Komuni tas-Sajd jinvolvi l-implimentazzjoni ta’ sistema tal-kontroll effikaċi, il-miżuri li hemm provvediment għalihom f’dan ir-Regolament ifittxu li jistabbilixxu sistema tal-Komunità għall-ispezzjoni, il-kontroll, is-sorveljanza u l-infurzar permezz ta’ approċċ globali u integrat sabiex tiġi żgurata l-konformità mar-regoli kollha tal-Politika Komuni tas-Sajd sabiex jinkiseb sfruttament sostenibbli tar-riżorsi akkwatiċi ħajjini billi jiġu koperti l-aspetti kollha tal-politika. (3) L-esperjenza miksuba fl-applikazzjoni tar-Regolament tal-Kunsill (KEE) Nru 2847/93 tat-12 ta’ Ottubru 1993 li jistabbilixxi sistema ta' kontroll li tapplika għall-politika tas-sajd komuni[9] [il-Politika Komuni tas-Sajd] turi li s-sistema tal-kontroll attwali ma għadhiex biżżejjed biex tiżgura l-konformità mar-regoli tal-Politika Komuni tas-Sajd. (4) Fil-preżent id-dispożizzjonijiet tal-kontroll huma mifruxa fuq numru vast ta’ testi legali sovraposti u kumplessi. Jeżistu nuqqasijiet fl-implimentazzjoni mill-Istati Membri ta’ wħud mill-partijiet tas-sistema tal-kontroll, u dan jirriżulta f’miżuri insuffiċjenti u diverġenti bħala reazzjoni għall-infrazzjonijiet tar-regoli tal-Politika Komuni tas-Sajd, biex b’hekk jiġi mhedded il-ħolqien ta’ parità ta’ kundizzjonijiet għas-sajjieda madwar il-Komunità. Għal din ir-raġuni r-reġim eżistenti u l-obbligazzjonijiet kollha fih għandhom jiġu konsolidati, razzjonalizzati u simplifikati, b’mod partikolari permezz tat-tnaqqis ta’ piżijiet doppji tar-regolazzjoni u l-amministrazzjoni. (5) Minħabba l-iskala tal-eżawriment tar-riżorsi akkwatiċi tal-baħar, huwa vitali li l-Komunità Ewropea tadotta l-miżuri neċessarji għall-iżvilupp ta’ kultura ta’ konformità fost l-operaturi kollha mar-regoli tal-Politika Komuni tas-Sajd, u mal-għanijiet stabbiliti fis-Summit Dinji dwar l-Iżvilupp Sostenibbli fl-2002 kif ukoll l-Istrateġija għall-Iżvilupp Sostenibbli tal-Kunsill Ewropew. Biex jinkiseb dan il-għan, ir-regoli dwar l-ispezzjoni, il-monitoraġġ, il-kontroll, is-sorveljanza u l-infurzar tal-miżuri tal-konservazzjoni u tal-ġestjoni tar-riżorsi, il-miżuri strutturali u l-miżuri fuq l-organizzazzjoni komuni tas-suq għandhom jiġu infurzati, armonizzati u msaħħa. Barra dan, għandhom jiġu stabbiliti livelli minimi ta’ sanzjonijiet għal infrazzjonijiet speċifiċi serji kif ukoll sistema ta’ punti penali għan-nuqqas ta’ konformità. (6) L-allokazzjoni tar-responsabbiltajiet bejn l-Istati Membri, il-Kummissjoni u l-Aġenzija Komunitarja għall-Kontroll tas-Sajd għandhom jiġu ċċarati aktar. Il-kontroll tal-konformità mar-regoli tal-Politika Komuni tas-Sajd għandu jkun l-ewwelnett ir-responsabbiltà tal-Istati Membri. Il-Kummissjoni min-naħa tagħha għandha tiżgura li l-Istati Membri jimplimentaw ir-regoli tal-Politika Komuni tas-Sajd mal-Komunità kollha b’mod konsistenti. Għal dan il-għan, is-sistema kurrenti tal-mikrodeċiżjonijiet għandha tiġi sostitwita progressivament minn approċċ ibbażat fuq il-makroġestjoni. (7) Il-ġestjoni tar-riżorsi tas-sajd fuq il-livell tal-Komunità hija bbażata b’mod partikolari fuq il-qabdiet totali permessi (TACs), il-kwoti, ir-reġimi tal-isforzi u l-miżuri tekniċi. Għandhom jittieħdu azzjonijiet xierqa biex jiġi żgurat li l-Istati Membri jadottaw il-miżuri neċessarji biex jimplimentaw dawn il-miżuri ta’ ġestjoni b’mod effikaċi. (8) L-awtoritajiet tal-Istati Membri għandhom ikunu jistgħu jissorveljaw il-ħatt l-art fil-portijiet tagħhom. Għal dan il-għan, il-bastimenti tas-sajd għandhom ikunu meħtieġa jinnotifikaw minn qabel lil dawk l-awtoritajiet dwar l-intenzjoni tagħhom li jħottu fil-portijiet tagħhom. (9) L-informazzjoni fil-ġurnal ta’ abbord tal-bastimenti tas-sajd għandha tiġi verifikata waqt il-ħatt fuq l-art. Għalhekk, dawk involuti fil-ħatt fuq l-art u fil-kummerċjalizzazzjoni tal-ħut u l-prodotti tas-sajd għandhom jiġu obbligati jiddikjaraw il-kwantitajiet li jħottu, li jittrażbordaw, li joffru għall-bejgħ jew li jixtru. (10) Għall-bastimenti tas-sajd żgħar taħt l-10 metri l-obbligazzjoni li jinżamm ġurnal ta’ abbord jew li tiġi kompletata dikjarazzjoni tikkostitwixxi piż sproporzjonat f’relazzjoni mal-kapaċità tas-sajd. Sabiex jiġi żgurat livell xieraq ta’ kontroll fuq bastimenti bħal dawn, l-Istati Membri għandhom jissorveljaw l-attivitajiet tagħhom permezz tal-implimentazzjoni ta’ pjan ta’ teħid ta’ kampjuni. (11) Sabiex tiġi żgurata l-konformità mal-miżuri Komunitarji ta’ konservazzjoni u ta’ kummerċ, għandhom jittieħdu passi biex ikun meħtieġ li l-prodotti tas-sajd kollha fi ħdan il-Komunità jiġu akkumpanjati minn dokument tat-trasport li jidentifika t-tip, l-oriġini u l-piż tagħhom (12) L-Istati Membri għandhom jissorveljaw l-attivitajiet tal-bastimenti tagħhom fl-ilmijiet tal-Komunità u wkoll barra minnhom. Sabiex jiġi ffaċilitat il-monitoraġġ effikaċi, il-kaptani tal-bastimenti tas-sajd tal-Komunità għandhom ikunu obbligati jżommu ġurnal ta’ abbord u jissottomettu dikjarazzjonijiet dwar il-ħatt l-art u t-trażbord. (13) It-trażbordi fuq il-baħar jaħarbu minn kwalunkwe kontroll xieraq mill-istati tal-bandiera jew kostali u b’hekk jikkostitwixxu possibilità biex l-operaturi jġorru qabdiet illegali. Biex jitjiebu l-kontrolli, l-operazzjonijiet tat-trażbord fl-ilmijiet tal-Komunità għandhom jiġu awtorizzati biss f’portijiet deżinjati. (14) Fejn il-ġestjoni tat-TACs u l-kwoti hija kumplimentata minn reġim tal-isforzi, għandhom jiġu stabbiliti miżuri biex jiġi żgurat li r-reġim jiġi implimentat kif suppost. (15) Sabiex jiġi stabbiliti reġim ta’ kontroll komprensiv, il-katina kollha tal-produzzjoni u tal-kummerċjalizzazzjoni għandha tiġi koperta minn reġim bħal dan. Dan għandu jinkludi sistema koerenti ta’ traċċabilità li tissuplimenta d-dispożizzjonijiet Regolament tal-Parlament Ewropew u tal-Kunsill (KE) Nru 178/2002 tat-28 ta' Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel[10], u kontroll imtejjeb tal-organizzazzjonijiet tal-produtturi. Dan għandu jipproteġi wkoll l-interessi tal-konsumaturi billi jipprovdi l-informazzjoni dwar id-deżinjazzjoni kummerċjali, il-metodu ta’ produzzjoni u ż-żona tal-qabda f’kull stadju tal-kummerċjalizzazzjoni, skont ir-Regolament (KE) Nru 2065/2001 tat-22 ta' Ottubru 2001 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 104/2000 rigward it-tagħrif lill-konsumatur dwar prodotti tas-sajd u akkwakultura[11]. Dan għandujiżgura l-monitoraġġ tal-organizzazzjonijiet tal-produtturi skont ir-Regolament tal-Kummissijoni (KE) Nru 2508/2000 tal-15 ta' Novembru 2000 li jippreskrivi regoli ddettaljati sabiex jiġi applikat ir-Regolament tal-Kunsill (KE) Nru 104/2000 rigward il-programmi ta' ħidma fis-settur tas-sajd[12]. (16) Fid-dawl tar-rekwiżiti tal-kapaċità fil-flotta tas-sajd tal-Komunità, skont l-Artikolu 13 tar-Regolament (KE) Nru 2371/2002, ir-Regolament tal-Kunsill (KE) Nru 639/2004 tat-30 ta' Marzu 2004 dwar l-amministrazzjoni tal-flotot tas-sajd reġistrati fir-reġjuni l-aktar periferiċi tal-Komunità[13], Regolament tal-Kummissjoni (KE) Nru 1438/2003 tat-12 ta' Awwissu 2003 li jippreskrivi regoli ta' implimentazzjoni dwar il-Politika tal-Komunità dwar il-Flotta kif definita fil-Kapitolu III tar-Regolament tal-Kunsill (KE) Nru 2371/2002[14] u Regolament tal-Kummissjoni (KE) Nru 2104/2004 tad-9 ta' Diċembru 2004 li jwassal għall-klawsoli ta’ applikazzjoni tar-Regolament tal-Kunsill (KE) Nru 639/2004 tat-30 ta’ Marzu 2004 li għandu x’jaqsam mal-immaniġġjar tal-flotot tas-sajd reġistrati lir-reġjuni ultraperiferali[15], għandhom jiġu introdotti strumenti għall-kontroll tal-kapaċità tal-flotot li għandhom jinkludu l-monitoraġġ tal-qawwa tal-magna u tal-użu tal-irkaptu tas-sajd. (17) Għandhom jiġu applikati miżuri ta’ kontroll ċari, magħmula apposta, u speċifiċi għall-pjanijiet multiannwali, iż-żoni protetti tal-baħar u r-rimi tal-ħut taħt reġim speċjali. Il-proċedura għall-istabbiliment u t-tneħħija ta’ għeluq fil-ħin reali għaż-żoni tas-sajd għandha tiġi ċċarata. (18) Għandu jiġi introdott approċċ komuni u ġdid għall-kontroll li jinkludi monitoraġġ komprensiv tal-qabdiet, bil-għan li tiġi żgurata qagħda ta’ parità tal-kundizzjonijiet għas-settur tas-sajd li jikkunsidra d-differenzi mat-taqsimiet tal-flotta; għal dan il-għan, għandhom jiġu stabbiliti kriterji komuni għall-implimentazzjoni tal-kontroll tas-sajd u b’mod partikolari proċeduri ta’ spezzjoni standardizzati u koordinati fuq il-baħar, fl-art u mal-katina tas-suq kollha. Għandha tiġi ċċarata parti mill-approċċ il-ġdid, u r-responsabbilitajiet rispettivi tal-Istati Membri, il-Kummissjoni u l-Aġenzija Komunitarja għall-Kontroll tas-Sajd. (19) L-attivitajiet u l-metodi tal-kontroll għandhom ikunu bbażati fuq il-ġestjoni tar-riskju bl-użu sistematiku u komprensiv tal-proċeduri tal-kontroverifiki. (20) Għall-prosekuzzjoni konsistenti u effikaċi tal-infrazzjonijiet, għandu jsir provvediment li jippermetti li jiġu ppreparati rapporti ta’ spezzjoni u ta’ sorveljanza mill-ispetturi tal-Kummissjoni, l-ispetturi Komunitarji u l-uffiċjali tal-Istati Membri biex jintużaw fl-istess mod bħar-rapporti nazzjonali. (21) Il-kooperazzjoni u l-koordinazzjoni bejn l-Istati Membri, mal-Kummissjoni u l-Aġenzija Komunitarja għall-Kontroll tas-Sajd għandhom jiġu intensifikati sabiex tiġi promossa l-konformità mar-regoli tal-Politika Komuni tas-Sajd, b’mod partikolari permezz tal-iskambju ta’ spetturi nazzjonali u t-tisħiħ tar-rwol u s-setgħat tal-ispetturi tal-Komunità. (22) Id-dejta mis-sistema tal-monitoraġġ tal-bastimenti tirrapreżenta sors ta’ valur għall-pariri xjentifiċi. Dejta dettaljata u aggregata għandha b’hekk tkun disponibbbli għall-utenti aħħarin kif definit fl-Artikolu 2 (i) tar-Regolament tal-Kunsill (KE) Nru 199/2008 tal- 25 ta’ Frar 2008 dwar l-istabbiliment ta’ qafas Komunitarju għall-ġbir, il-ġestjoni u l-użu ta’ dejta fis-settur tas-sajd u appoġġ għall-parir xjentifiku fir-rigward tal-Politika Komuni dwar is-Sajd[16]. (23) It-teknoloġiji moderni għandhom jiġu sfruttati bis-sħiħ peress li jippermettu monitoraġġ effikaċi, kontroverifiki sistematiċi u awtomatizzati b’mod rapidu u mhux għali, jiffaċilitaw il-proċeduri amministrattivi kemm għall-awtoritajiet nazzjonali kif ukoll għall-operaturi u b’hekk jippermettu analiżi tar-riskju opportuna u evalwazzjonijiet globali tal-informazzjoni kollha tal-kontroll. Is-sistema tal-kontroll b’hekk għandha tippermetti li l-Istati Membri jikkombinaw l-użu tal-istrumenti tal-kontroll varji biex jiżguraw l-aktar metodu tal-kontroll effiċjenti. (24) Netwerk integrat ta’ sorveljanza marittima għandu jiġi stabbilit bejn is-sistemi ta’ sorveljanza, monitoraġġ, identifikazzjoni u rintraċċar imħaddma għall-finijiet tas-sigurtà u s-sikurezza marittima, il-protezzjoni tal-ambjent tal-baħar, il-kontroll tas-sajd, il-kontroll tal-fruntieri, l-infurzar ġenerali tal-liġi, u l-faċilitazzjoni tal-kummerċ. In-netwerk għandu jkollu l-kapaċità li jipprovdi informazzjoni kontinwament dwar l-attivitajiet fil-qasam marittimu sabiex isostni proċess ta’ teħid ta’ deċiżjonijeit f’waqthom. Dan imbagħad għandujippermetti lill-awtoritajiet pubbliċi impenjati fl-attivitajiet ta’ sorveljanza biex jipprovdu servizzi aktar effikaċi u effiċjenti mil-lat finanzjarju. Għal dan il-għan, is-Sistemi Awtomatiċi ta’ Identifikazzjoni, is-Sistemi ta’ Monitoraġġ tal-Bastimenti msemmija fir-Regolament tal-Kummissjoni (KE) Nru 2244/2003 tat-18 ta’ Diċembru 2003, li jistabbilixxi dispożizzjonijiet dettaljati – dwar is-sistemi ta' sorveljanza tal-vapuri bażata fuq satellita[17] u s-Sistemi ta’ Rilevament ta’ Bastimenti miġbura fil-qafas ta’ dan ir-Regolament li għandha tiġi trażmessa u użata minn awtoritajiet pubbliċi oħra impenjati fl-attivitajiet ta’ sorveljanza msemmija hawn fuq. (25) Iċ-ċittadini tal-Komunità għandhom jiġu skoraġġuti milli jwettqu infrazzjonijiet tar-regoli tal-Politika Komuni tas-Sajd. Peress illi l-azzjoni li tittieħed wara l-infrazzjonijiet ta’ dawk ir-regoli tvarja ħafna minn Stat Membru għal ieħor, u b’hekk tikkawża diskriminazzjoni u regoli inġusti ta’ kompetizzjoni għas-sajjieda, u minħabba li l-assenza ta’ sanzjonijiet diswassivi, proporzjonali u effikaċi f’ċerti Stati Membri tnaqqas l-effikaċja tal-kontrolli, huwa xieraq li jiġu introdotti sanzjonijiet amministrattivi armonizzati flimkien ma’ sistema ta’ punti penali li jipprovdu deterrent reali. (26) Il-persistenza ta’ għadd kbir ta’ infrazzjonijiet serji tar-regoli tal-Politika Komuni tas-Sajd fl-ilmijiet Komunitarji jew minn operaturi Komunitarji fil-biċċa l-kbira hija dovuta għal-livell hija attribwibbli l-aktar għal multi ta’ livell baxx wisq biex ikunu deterrenti, stabbiliti fil-leġiżlazzjoni tal-Istati Membri dwar infrazzjonijiet serji ta’ dawk ir-regoli. Din id-dgħufija hija aggravata mid-diskrepanza kbira fil-livelli tal-pieni bejn l-Istati Membri, li tinkuraġġixxi lill-operaturi illegali biex joperaw fl-ilmijiet jew fit-territorju tal-Istati Membri fejn is-sanzjonijiet huma l-aktar baxxi. Għalhekk huwa xieraq li jiġu armonizzati l-livelli minimi u massimi tal-multi stabbiliti għall-infrazzjonijiet serji tar-regoli tal-Politika Komuni tas-Sajd, b’kunsiderazzjoni għall-valur tal-prodotti tas-sajd miksuba mill-infrazzjoni serja, kwalunwke repetizzjoni tal-infrazzjoni u l-ħsara għar-riżorsi tas-sajd u l-ambjent tal-baħar konċernat. Għandhom jiġu stabbiliti wkoll miżuri ta’ infurzar immedjat u miżuri kumplimentari. (27) Biex tiġi żgurata l-kisba tal-għanijiet tal-Politika Komuni tas-Sajd il-Kummissjoni għandha tkun kapaċi tieħu miżuri korrettivi effikaċi; għal dan il-għan, il-kapaċità ta’ ġestjoni tal-Kummissjoni u l-kapaċità tagħha biex tintervjeni b’mod proporzjonali għal-livell ta’ nuqqas ta’ konformità tal-Istati Membri għandha tissaħħaħ. Il-Kummissjoni għandha jkollha s-setgħa li tagħmel spezzjonijiet mingħajr notifika minn qabel u b’mod indipendenti, sabiex tivverifika l-operazzjonijiet tal-kontroll li qed isiru mill-awtoritajiet kompetenti tal-Istati Membri. (28) Għandhom jeżistu mezzi xierqa li jindirizzaw n-nuqqasijiet ta’ twettiq tal-obbligazzjonijiet tagħhom taħt il-liġi tal-UE u internazzjonali bħala stati tal-bandiera, portwali, kostali jew tas-suq u biex jiġi asssigurat li l-Istati Membri jieħdu l-miżuri xierqa biex jiżguraw il-konformità tal-bastimenti tas-sajd jew taċ-ċittadini mar-regoli tal-PKS u tal-kontroll; dawn il-mezzi għandhom jinkludu l-possibilità li l-assistenza finanzjara tiġi sospiża jew imnaqqsa skont ir-Regolament tal-Kunsill (KE) Nru 1198/2006 tas-27 ta’ Lulju 2006 dwar il-Fond Ewropew għas-Sajd[18] u r-Regolament tal-Kunsill (KE) Nru 861/2006 tat-22 ta’ Mejju 2006 li jistabbilixxi miżuri finanzjarji Komunitarji għall-implimentazzjoni tal-Politika Komuni tas-Sajd[19] f’każijiet ta’ implimentazzjoni inadegwati tar-regoli tal-PKS mill-Istati Membri. (29) Għandhom jiġu konferiti setgħat lill-Kummissjoni biex tagħlaq is-sajd meta l-kwota ta’ Stat Membru jew it-TAC jiġu eżawriti. Il-Kummissjoni għandha jkollha wkoll is-setgħa li tnaqqas il-kwoti u tirrifjuta t-trasferiment ta’ kwoti jew l-iskambju ta’ kwoti sabiex tiżgura l-kisba tal-għanijiet tal-Politika Komuni tas-Sajd mill-Istati Membri. (30) Il-Kummissjoni jew il-korp deżinjat minnha għandha tkun f’pożizzjoni li taċċedi direttament għad-dejta tas-sajd tal-Istati Membri biex tkun tista’ tivverifika li l-Istati Membri qed jikkonformaw mal-obbligazzjonijiet tagħhom u tintervjeni meta tidentifika xi inkonsistenzi. (31) Il-mandat tal-Aġenzija Komunitarja għall-Kontroll tas-Sajd għandu jiġi aġġustat u estiż biex ikopri l-verifiki, l-ispezzjonijiet tas-sistemi tal-kontroll nazzjonali, l-organizzazzjoni ta’ kooperazzjoni operattiva, l-assistenza lill-Istati Membri u l-possibbiltà li twaqqaf unitajiet ta’ emerġenza fejn jiġi identifikat riskju serju għall-Politika Komuni tas-Sajd. (32) Dan ir-Regolament m’għandux jaffettwa d-dispożizzjonijiet tal-kontroll nazzjonali li jaqgħu fl-ambitu ta’ dan ir-Regolament iżda jmorru lilhinn mid-dispożizzjonijiet minimi tiegħu, diment li t-tali dispożizzjonijiet nazzjonali jikkonformaw mal-liġi tal-Komunità. (33) Minħabba li r-Regolament tal-Kunsill (KE) Nru 1005/2008 tad- 29 ta' Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat[20], jobbliga lill-Istati Membri biex jieħdu l-miżuri xierqa biex jiżguraw l-effikaċja tal-ġlieda kontra s-sajd IUU u l-attivitajiet assoċjati u peress li r- Regolament tal-Kunsill (KE) Nru …/2008 ta ’ xx xx xx dwar l-awtorizzazzjoni għall-attivitajiet tas-sajd tal-bastiment tas-sajd tal-Komunità ‘ l barra mill-ilmijiet tal-Komunità u l-aċċess għall-bastiment tas-sajd ta ’ pajjiżi terzi fl-ilmijiet tal-Komunità[21] jistabbilixxi dispożizzjonijiet dwar l-awtorizzazzjonijiet għall-bastiment tas-sajd tal-Komunità biex jinvolvu ruħhom f’attivitajiet tas-sajd ‘il barra mill-ilmijiet tal-Komunità u dwar l-awtorizzazzjonijiet għall-bastimenti tas-sajd ta’ pajjiżi terzi biex jinvolvu ruħhom f’attivitajiet tas-sajd fl-ilmijiet tal-Komunità dan ir-Regolament għandu jikkumplimenta lil dawn ir-Regolamenti u jiżgura li ma ssir l-ebda diskriminazzjoni bejn iċ-ċittadini tal-Komunità u ta’ pajjiżi terzi. (34) Il-miżuri meħtieġa għall-implimentazzjoni ta' dan ir-Regolament għandhom jiġu adottati skont id-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni kkonferiti fuq il-Kummissjoni[22]. Il-miżuri kollha adottati mill-Kummissjoni għall-implimentazzjoni ta’ dan ir-Regolament se jikkonformaw mal-prinċipju tal-proporzjonalità. (35) Madankollu, għandu jkun il-Kunsill li jiddeċiedi dwar l-obbligazzjoni tal-użu ta’ tagħmir elettroniku tal-monitoraġġ u l-għodda ta’ traċċabilità bħall-analiżi ġenetika u teknoloġiji oħra tal-kontroll tas-sajd. Peress illi dawk it-teknoloġiji jinvolvu spejjeż għall-awtorijiet nazzjonali tal-kontroll u għas-settur konċernat, huwa xieraq li l-Kunsill jkollu d-dritt li jeżerċita direttament is-setgħat ta’ implimentazzjoni f’dan il-każ speċifiku. Peress li l-Kunsill jiddeċiedi dwar l-introduzzjoni ta’ pjanijiet multiannwali huwa xieraq ukoll li l-Kunsill jiddeċiedi f’dan il-kuntest dwar il-limitu applikabbli għall-piż ħaj tal-ispeċijiet suġġetti għal dawn il-pjanijiet multiannwali li ‘l fuq minnu bastiment għandu jkun meħtieġ li jħott l-art il-qabdiet tiegħu f’port deżinjat. Peress li l-Kunsill r-Regolament annwali dwar it-TAC u l-kwoti, huwa wkoll xieraq li f'dan il-kuntest jiddetermina livelli ta' attivazzjoni tal-qabdiet inċidentali għall-istabbiliment ta' għeluq fil-ħin reali. (36) Għandha tiġi garantita l-kunfidenzjalità tad-dejta miġbura u skambjata fil-qafas ta’ dan ir-Regolament. It-tali dejta kultant se tikkostitwixxi dejta personali għall-iskopijiet tad-Direttiva 95/46/KE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni ta' individwi fir-rigward tal-ipproċessar ta' data personali u dwar il-moviment liberu ta' dik id-data, u lanqas tar-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwi fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dik id-dejta. Regoli ċari għall-ipproċessar tad-dejta personali huma meħtieġa għal raġunijiet ta’ ċertezza ġuridika u ta’ trasparenza, u biex tiġi żgurata l-protezzjoni tad-drittijiet fundamentali, u b’mod partikolari, id-dritt għall-protezzjoni tal-ħajja privata tal-individwi. (37) Id-Direttiva 95/46/KE tal-Parlament Ewropew u tal-Kunsill ta'l-24 ta' Ottubru 1995 dwar il-protezzjoni ta' individwi fir-rigward tal-ipproċessar ta' dejta personali u dwar il-moviment liberu ta' dik id-dejta hija maħsuba biex tiżgura l-moviment ħieles tad-dejta personali fis-Suq Intern. Għandha tapplika għall-attivitajiet tal-ipproċessar tad-dejta personali mwettqa mill-Istat Membru fl-applikazzjoni ta’ dan ir-Regolament. (38) Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwi fir-rigward tal-ipproċessar ta' dejta personali mill-istituzzjonijiet u korpi Komunitarji u dwar il-moviment liberu ta' din id-dejta, għandu jirregola l-ipproċessar tad-data personali mill-Kummissjoni fl-applikazzjoni ta’ dan ir-Regolament. (39) F’konformità mal-prinċipju tal-proporzjonalità, huwa neċessarju u xieraq, għall-kisba tal-għan bażiku li tiġi żgurata l-implimentazzjoni effikaċi tal-Politika Komuni tas-Sajd, li tiġi stabbilita sistema komprensiva u uniformi tal-kontroll. Dan ir-Regolament ma jmurx lil hinn minn dak li huwa neċessarju sabiex jintlaħqu l-għanijiet imfittxija, skont it-tielet paragrafu tal-Artikolu 5 tat-Trattat. (40) Sabiex il-leġiżlazzjonijiet tal-Komunità ssir konformi ma’ dan ir-Regolament għandhom jiġu emendati r-regolament li ġejjin: - Ir-Regolament tal-Kunsill (KE) Nru 2371/2002 tal-20 ta’ Diċembru 2002; - ir-Regolament tal-Kunsill (KE) Nru 768/2005 tas-26 ta' April 2005 li jistabbilixxi Aġenzija Komunitarja għall-Kontroll tas-Sajd u li jemenda r-Regolament (KEE) Nru 2847/93 li jistabbilixxi sistema ta’ kontroll li tapplika għall-Politika Komuni tas-Sajd[23]; - ir-Regolament tal-Kunsill (KE) Nru 423/2004 tas-26 ta' Frar 2004 li jistabbilixxi miżuri għall-irkuprar tal-istokkijiet ta' merluzz[24]; - ir-Regolament tal-Kunsill (KE) Nru 811/2004 tal-21 ta’ April 2004 li jistabbilixxi l-miżuri għall-irkupru tal-ħażna [ta’ l-istokk] ta’ marlozz tat-Tramuntana[25], - ir-Regolament tal-Kunsill (KE) Nru 2166/2005 li jistabbilixxi miżuri għall-irkupru tal-istokkijiet tal-merluzz tan-Nofsinhar u l-awwista Norveġiża fil-Baħar tal-Kantabrija u l-peniżola tal-Iberja tal-Punent u li jemenda r-Regolament (KE) Nru 850/98 għall-konservazzjoni tar-riżorsi tas-sajd permezz ta' miżuri tekniċi għall-protezzjoni ta' speċi zgħar [tal-frieħ] ta' ħlejjaq [organiżmi] tal-baħar[26]; - ir-Regolament tal-Kunsill (KE) Nru 2115/2005 tal-20 ta' Diċembru 2005 li jistabilixxi pjan ta’ rkupru tal-provvista tal-ħalibatt ta’ Greenland fil-qafas tal-Organizzazzjoni tas-Sajd tal-Atlantiku tal-Majjistral[27] [tal-Majjistral tal-Atlantiku]; - ir-Regolament tal-Kunsill (KE) Nru 388/2006 tat-23 ta' Frar 2006 li jistabbilixxi pjan pluriennali [multiannwali] għall-isfruttament sostenibbli ta' stokkijiet tal-lingwata fil-Bajja ta' Biskajja[28]; - ur-Regolament tal-Kunsill (KE) Nru 509/2007 tas-7 ta’ Mejju 2007 li jistabbilixxi pjan pluriennali [multiannwali] għall-isfruttament sostenibbli tal-ħażniet [stokkijiet] tal-lingwata fil-Fliegu tal-Punent[29] [fil-Punent tal-Kanal]; - ir-Regolament tal-Kunsill (KE) Nru 676/2007 tal-11 ta’ Ġunju 2007 li jistabbilixxi pjan pluriennali [multiannwali] għas-sajd li jisfrutta l-ħażniet [l-istokkijiet] tal-barbun tat-tbajja’ u tal-lingwata fil-Baħar tat-Tramuntana[30]; - ir-Regolament tal-Kunsill (KE) Nru 1098/2007 tat-18 ta’ Settembru 2007 li jistabbilixxi pjan pluriennali [multiannwali] għall-istokkijiet tal-merluzz fil-Baħar Baltiku u s-sajd li jisfrutta dawk l-istokkijiet, u li jemenda r-Regolament (KEE) Nru 2847/93 u li jirrevoka r-Regolament (KE) Nru 779/97[31]; - ir-Regolament tal-Kunsill (KE) Nru 847/96 tas-6 ta' Mejju 1996 li jintroduċi kondizzjonijiet addizzjonali għal tmexxija minn sena għal sena tal-TAC u l-kwoti[32]. (41) Minħabba li dan ir-Regolament se jistabbilixxi reġim ġdid ta’ kontroll komprensiv, għandhom jiġu revokati r-Regolament (KE) Nru 2847/93 tat-12 ta’ Ottubru 1993 li jistabbilixxi sistema tal-kontroll li tapplika għall-Politika tas-Sajd Komuni [il-Politika Komuni tas-Sajd], u r-Regolament tal-Kunsill (KE) Nru 1627/94 tas-27 ta' Ġunju 1994 li jniżżel ċerti dispożizzjonijiet [ġenerali] rigward permessi speċjali tas-sajd. IDDEĊIDIET DAN IR-REGOLAMENT: TITOLU I DISPOŻIZZJONIJIET ĠENERALI Artikolu 1 Suġġett Dan ir-Regolament jistabbilixxi sistema Komunitarja għall-kontroll, il-monitoraġġ, is-sorveljanza, l-ispezzjoni, u l-infurzar (minn hawn ‘il quddiem "is-sistema Komunitarja tal-kontroll") tar-regoli tal-Politika Komuni tas-Sajd. Artikolu 2 Ambitu Dan ir-Regolament għandu japplika għall-attivitajiet kollha mwettqa fit-territorju tal-Istati Membri jew fl-ilmijiet Komunitarji jew minn bastiment tas-sajd Komunitarji jew, mingħajr preġudizzju għar-responsabbiltà primarja tal-Istat tal-bandiera, miċ-ċittadini tal-Istati Membri, li għandhom x’jaqsmu ma’ (a) il-konservazzjoni, il-ġestjoni u l-isfrutturar ta' riżorsi akkwatiċi ħajjin, (b) l-akkwakultura, (c) il-proċessar, it-trasport u l-kummerċjalizzazzjoni ta’ prodotti tas-sajd u tal-akkwakultura. Artikolu 3 Relazzjoni mad-dispożizzjonijiet internazzjonali u nazzjonali 1. Dan ir-Regolament għandu japplika mingħajr preġudizzju għad-dispożizzjonijiet speċjali li hemm fil-ftehimiet tas-sajd konklużi bejn il-Komunità u l-pajjiżi terzi jew applikabbli fil-kuntest tal-Organizzazzjonijiet Reġjonali għall-Ġestjoni tas-Sajd (RFMOs) jew arranġamenti simili li l-Komunità hija Parti Kontraenti jew Parti Kooperanti mhux kontraenti tagħhom. 2. Dan ir-Regolament għandu japplika mingħajr preġudizzju għal kwalunkwe miżura ta' kontroll nazzjonali li tmur lil hinn mir-rekwiżiti minimi tiegħu, bil-kundizzjoni li dawn jikkonformaw mal-leġiżlazzjoni Komunitarja u huma f’konformità mal-Politika Komuni tas-Sajd. Fuq it-talba tal-Kummissjoni, l-Istati Membri għandhom jinnotifikaw dawk il-miżuri tal-kontroll. Artikolu 4 Definizzjonijiet Għall-finijiet ta’ dan ir-Regolament, id-definizzjonijiet tar-Regolament (KE) Nru 2371/2002 għandhom japplikaw. Id-definizzjonijiet li ġejjin għandhom japplikaw ukoll: (1) " Attività tas-sajd " tfisser tiftix għall-ħut, l-isparar, il-kalar, l-irfigħ tal-irkaptu tas-sajd, it-teħid tal-qabdiet abbord, it-trażbord, iż-żamma abbord, l-ipproċessar abbord, it-trasferiment u t-tqegħid f’gaġeġ ta’ ħut u prodotti tas-sajd; (2) " Regoli tal-Politika Komuni tas-Sajd " tfisser il-leġiżlazzjoni tal-Komunità dwar il-konservazzjoni, il-ġestjoni u l-isfruttament tar-riżorsi akkwatiċi ħajjin, l-akkwakultura u l-ipproċessar, it-trasport u l-kummerċjalizzazzjoni tal-prodotti tas-sajd u tal-akkwakultura; (3) " Attivitajiet koperti mill-Politika Komuni tas-Sajd " tfisser il-konservazzjoni, il-ġestjoni u l-isfruttament ta’ riżorsi akkwatiċi ħajjin, l-akkwakultura u l-ipproċessar, it-trasport u l-kummerċjalizzazzjoni ta’ prodotti tas-sajd u tal-akkwakultura; (4) " Kontroll " tfisser monitoraġġ, sorveljanza, spezzjoni u infurzar; (5) “ Spezzjoni ” tfisser kwalunkwe kontroll fuq il-post li jsir minn spetturi fir-rigward tal-konformità mad-dispożizzjonijiet applikabbli tal-Politika Komuni tas-Sajd li jitniżżel f’rapport ta’ spezzjoni; (6) " Uffiċjal " tfisser persuna awtorizza minn awtorità nazzjonali, il-Kummissjoni jew l-Aġenzija Komunitarja għall-Kontroll tas-Sajd biex tagħmel spezzjoni; (7) " Liċenzja tas-sajd " tfisser dokument uffiċjali li jikkonferixxi lid-detentur tiegħu d-dritt, kif determinat mir-regoli nazzjonali, li juża ċertu kapaċità tas-sajd għall-isfruttament kummerċjali tar-riżorsi akkwatiċi ħajjin. Fiha rekwiżiti minimi dwar l-identifikazzjoni, il-karatteristiċi tekniċi u l-armar ta’ bastiment tas-sajd tal-Komunità; (8) " Awtorizzazzjoni tas-sajd " tfisser awtorizzazzjoni tas-sajd maħruġa għal bastiment tas-sajd tal-Komunità flimkien mal-liċenzja tas-sajd tiegħu, li tagħtih id-dritt imexxi attivitajiet tas-sajd fl-ilmijiet tal-Komunità in ġenerali u/jew attivitajiet tas-sajd speċifiċi matul perjodu speċifiku, f’żona speċifika jew għal sajd partikolari taħt kundizzjonijiet speċifiċi; (9) " Sistema awtomatika tal-Identifikazzjoni” , tfisser sistema awtonoma ta’ xandir kontinwu għall-finijiet tas-sikurezza marittima u tat-traffiku tal-bastimenti li tipprovdi lill-bastimenti b’mezzi ta’ skambju elettroniku ma’ vapuri fil-viċin u l-awtoritajiet fuq l-art tad-dejta tal-bastiment inkluż l-identifikazzjoni, il-pożizzjoni, ir-rotta u l-veloċità; (10) " Żona Protetta tal-Baħar ", tfisser kwalunkwe żona li hija riservata permezz tal-liġi, miżura miftehma internazzjonalment jew kwalunkwe miżura effikaċi oħra għall-protezzjoni ta’ parti jew l-ambjent magħluq kollu; (11) " Ċentru ta ’ Monitoraġġ tas-Sajd " tfisser ċentru operattiv stabbilit minn Stat Membru tal-bandiera u li għandu l-kapaċità teknika biex jissorvelja mill-bogħod il-bastimenti tas-sajd, li jiġbor, jaħżen, jivvalida u jikkontroverifika d-dejta li jirċievi permezz ta’ sistemi differenti tal-komunikazzjoni u li jpoġġi dik l-informazzjoni għad-dispożizzjoni, kif xieraq, tas-servizzi ta’ spezzjoni tal-Istat tal-bandiera jew tal-Istat kostali; (12) " Trażbord " iffisser il-ħatt tal-prodotti tas-sajd u tal-akkwakultura kollha abbord bastiment għal fuq bastiment ieħor; (13) " Riskju " jfisser il-probabbiltà li avveniment isir u li jikkostitwixxi infrazzjoni tar-regoli tal-Politika Komuni tas-Sajd; (14) " Ġestjoni tar-riskju " tfisser l-identifikazzjoni sistematika tar-riskji u l-implimentazzjoni tal-miżuri kollha neċessarji għal-limitazzjoni tar-realizzazzjoni ta’ dawn ir-riskji. Dan jinkludi attivitajiet bħall-ġabra ta’ dejta u informazzjoni, analiżi u evalwazzjoni tar-riskji, preparazzjoni u teħid ta’ azzjoni, u monitoraġġ u reviżjoni regolari tal-proċess u r-riżultati tiegħu, ibbażati fuq is-sorsi u l-istrateġiji internazzjonali, Komunitarji u nazzjonali; (15) " Operatur " tfisser il-persuna naturali jew legali li topera jew li tikkontrolla kwalunkwe impriża li tmexxi kwalunkwe mill-attivitajiet relatati ma’ kwalunkwe stadju ta’ produzzjoni, proċessar, kummerċjalizzazzjoni, distribuzzjoni u bejgħ bl-imnut tal-prodotti tas-sajd u tal-akkwakultura; (16) " Lott " tfisser kwantità ta’ prodotti tas-sajd ta’ speċi partikolari li ġiet suġġetta għall-istess trattament u li setgħet ġiet mill-istess żona tas-sajd u l-istess bastiment jew l-istess attivitajiet tal-akkwakultura; (17) " Proċessar " tfisser il-proċess li bih ġiet ippreparata l-preżentazzjoni. Dan jinkludi t-tindif, l-iflettjar, it-tkessiħ, l-ippakkjar, it-tqegħid f’laned, l-iffriżar, l-affumikar, it-tmelliħ, it-tisjir, l-ippriservar, it-tnixxif jew il-preparazzjoni tal-ħut għas-suq bi kwalunkwe mod ieħor; (18) " Bejgħ bl-imnut " tfisser il-manipulazzjoni u/jew l-ipproċessar ta’ prodotti tar-riżorsi akkwatiċi ħajjin u l-ħażna tagħhom fil-punt tal-bejgħ jew il-kunsinna tagħhom lill-konsumatur aħħari, u tinkludi t-terminali tad-distribuzzjoni, l-operazzjonijiet tal-catering, il-kantinijiet tal-fabbriki, il-catering istituzzjonali, ir-ristoranti u operazzjonijiet tas-servizzi tal-ikel oħra simili, il-ħwienet, iċ-ċentri ta’ distribuzzjoni tas-supermarkets u l-postijiet tal-bejgħ bl-ingrossa; (19) " Aġenzija " tfisser l-Aġenzija Komunitarja għall-Kontroll tas-Sajd imsemmija fir-Regolament tal-Kunsill (KE) Nru 768/2005 tas-26 ta’ April 2005; (20) " Netwerk integrat ta ’ sorveljanza marittima " tfisser netwerk ta’ sistema ta’ sorveljanza, monitoraġġ, identifikazzjoni u rintraċċar imħaddma għall-iskopijiet tas-sigurtà u sikurezza marittima, il-protezzjoni tal-ambjent tal-baħar, il-kontroll tas-sajd, il-kontroll tal-fruntieri, il-faċilitazzjoni tal-kummerċ u l-infurzar ġenerali tal-liġi; (21) "Dejta tas-Sistema tal-Monitoraġġ tal-Bastimenti" tfisser id-dejta dwar l-identifikazzjoni, il-pożizzjoni ġeografika, id-data, il-ħin, ir-rotta u l-veloċità tal-bastiment tas-sajd trażmessi permezz ta’ tagħmir tar-rintraċċar bis-satellita installat abbord bastiment tas-sajd liċ-Ċentru ta’ Monitoraġġ tas-Sajd tal-Istat tal-bandiera; (22) " Dejta tas-Sistema ta ’ Rilevament tal-Bastimenti " tfisser id-dejta derivata minn immaġni tat-telerilevament u miġbura miċ-Ċentri ta’ Monitoraġġ tas-Sajd li tipprovdi deskrizzjoni ġenerali tal-preżenza ta’ bastiment f’żona tal-baħar partikolari; (23) " Pjanijiet multiannwali " tfisser pjanijiet ta’ rkupru kif imsemmija fl-Artikolu 5 tar-Regolament (KE) Nru 2371/2002, il-pjanijiet tal-ġestjoni kif imsemmija fl-Artikolu 6 tar-Regolament (KE) Nru 2371/2002 kif ukoll dispożizzjonijiet Komunitarji oħra adottati fuq il-bażi tal-Artikolu 37 tat-Trattat tal-KE u li jipprovdu għall-miżuri ta’ ġestjoni speċifiċi għal stokkijiet tal-ħut partikolari għal diversi snin; (24) " Stat kostali " tfisser l-Istat li fl-ilmijiet li jaqgħu taħt is-sovranità jew il-ġurisdizzjoni jew fil-portijiet tiegħu ssir attività. TITOLU IIIL-PRINĊIPJI ĠENERALI Artikolu 5 Il-prinċipji ġenerali 1. L-Istati Membri għandhom jikkontrollaw l-attivitajiet li jsiru minn kwalunkwe persuna naturali jew legali fl-ambitu tal-Politika Komuni tas-Sajd fit-territorju tagħhom jew fl-ilmijiet li jaqgħu taħt is-sovranità jew il-ġurisdizzjoni tagħhom, b’mod partikolari s-sajd, it-trażbord, it-trasferiment ta’ ħut għal ġol-gaġeġ jew l-installazzjonijiet tal-akkwakultura inkluż installazzjonijiet tat-tħaxxin, il-ħatt l-art, l-importazzjoni, it-trasport, il-kummerċjalizzazzjoni u l-ħażna tal-prodotti tas-sajd. 2. L-Istati Membri għandhom jikkontrollaw ukoll l-aċċess miċ-ċittadini tagħhom għall-ilmijiet u r-riżorsi u l-attivitajiet tal-kontroll ‘il barra mill-ilmijiet tal-Komunità li jsiru minn bastimenti tas-sajd tal-Komunità li qed itajru l-bandiera tagħhom, mingħajr preġudizzju għar-responsabbiltà primarja tal-Istat Membru tal-bandiera. 3. L-Istati Membri għandhom jadottaw miżuri xierqa, jallokaw ir-riżorsi finanzjarji, umani u tekniċi xierqa u jistabbilixxu strutturi amministrattivi u tekniċi neċessarji għall-iżgurar tal-ispezzjoni, tal-monitoraġġ, tas-sorveljanza u l-infurzar tal-attivitajiet li jitwettqu fl-ambitu tal-Politika Komuni tas-Sajd. Għandhom iqiegħdu għad-dispożizzjoni tal-awtoritajiet u l-uffiċjali kompetenti tagħhom il-mezzi xierqa kollha biex ikunu jistgħu jagħmlu xogħolhom. 4. Kull Stat Membru għandu jiżgura li l-kontroll, l-ispezzjoni, il-monitoraġġ, is-sorveljanza u l-infurzar isiru fuq bażi indiskriminatorja f’daq li għandu x’jaqsam mas-setturi, il-bastimenti jew il-persuni magħżula għall-ispezzjoni, u fuq il-bażi tal-ġestjoni tar-riskju. 5. F’kull Stat Membru, awtorità waħda għandha tikkoordina l-attivitajiet tal-kontroll tal-awtoritajiet tal-kontroll nazzjonali. Din għandha tkun responsabbli wkoll għall-koordinazzjoni tal-ġabra u l-verifikazzjoni tal-informazzjoni dwar l-attivitajiet tas-sajd u għar-rappurtar lill-Kummissjoni, u l-kooperazzjoni magħha, mal-Istati Membri l-oħra u pajjiżi terzi. 6. Il-ħlas tal-kontribuzzjonijiet mill-Fond Ewropew tas-Sajd f’konformità mar-Regolament tal-kunsill (KE) Nru 1198/2006 u tal-kontribuzzjonijiet finanzjarji mill-Komunità għall-miżuri msemmija fl-Artikolu 8(a) tar-Regolament tal-Kunsill (KE) Nru 861/2006 għandu jiddependi fuq ir-rispett mill-Istati Membri tal-obbligu tagħhom li jiżguraw il-konformità ma’ u l-infurzar tar-regoli dwar il-konservazzjoni, il-kontroll, l-ispezzjoni u l-infurzar skont il-Politika Komuni tas-Sajd fir-rigward ta’, inkella li għandhom impatt fuq l-effikaċja tal-miżuri ffinanzjati, u li joperaw u jżommu reġim effikaċi ta’ spezzjoni, monitoraġġ, sorveljanza u infurzar għal dan l-għan. 7. F’konformità mar-responsabbiltajiet rispettivi tagħhom il-Kummissjoni u l-Istati Membri għandhom jiżguraw l l-għanijiet ta’ dan ir-Regolament ikunu sodisfatti fil-ġestjoni u l-kontroll tal-assistenza finanzjarja mill-Komunità. TITOLU IIIKUNDIZZJONIJIET ĠENERALI GĦALL-AĊĊESS GĦALL-ILMIJIET U R-RIŻORSI Artikolu 6 Liċenzja tas-sajd 1. Bastiment tas-sajd tal-Komunità jista’ jintuża għall-isfruttament kummerċjali tar-riżorsi akkwatiċi ħajjin biss jekk għandu liċenzja valida tas-sajd. 2. L-Istat Membru tal-bandiera għandu joħroġ u jiġġestixxi l-liċenzji tas-sajd għall-bastimenti tas-sajd tal-Komunità. Dan għandu jiżgura li l-informazzjoni li jkun hemm fil-liċenzja tas-sajd tkun korretta u konsistenti ma’ dik li hemm fir-reġistru tal-flotta tas-sajd tal-Komunità msemmi fl-Artikolu 15 tar-Regolament (KE) Nru 2371/2002. 3. L-Istat Membru tal-bandiera għandu jissospendi temporanjament il-liċenzja ta’ sajd ta’ bastiment li jkun suġġett għall-immobilizzazzjoni temporanja deċiża minn dak l-Istat Membru u li kellu l-awtorizzazzjoni tas-sajd tiegħu sospiża skont l-Artikolu 45 (1(d) tar-Regolament (KE) Nru 1005/2008. 4. L-Istat Membru tal-bandiera għandu jirtira permanentament il-liċenzja tas-sajd ta’ bastiment li huwa suġġett għal miżura ta’ aġġustament tal-kapaċità msemmija fl-Artikolu 11 (3) tar-Regolament (KE) Nru 2371/2002 jew li kellhu l-awtorizzazzjoni tas-sajd tiegħu rtirata skont l-Artikolu 45 (1) (d) tar-Regolament (KE) Nru 1005/2008 Artikolu 7 Awtorizzazzjoni tas-sajd 1. Bastiment tas-sajd tal-Komunità li jopera fl-ilmijiet tal-Komunità għandu jiġi awtorizzat biss biex imexxi attivitajiet tas-sajd jekk għandu awtorizzazzjoni tas-sajd valida maħruġa mill-awtoritajiet kompetenti tal-Istat Membru tal-bandiera tiegħu. Bastiment tas-sajd tal-Komunità li jopera fl-ilmijiet tal-Komunità għandu jiġi awtorizzazzjoni li jmexxi attivitajiet tas-sajd speċifiċi biss jekk dawn ikunu indikati fl-awtorizzazzjoni tas-sajd valida tiegħu meta s-sajd jew iż-żoni tas-sajd ikunu suġġetti għal: a) reġim tal-isforz tas-sajd; b) pjan multiannwali; c) żona protetta tal-baħar; d) skema ta’ tnaqqis progressiv tar-rimi lura fil-baħar; e) sajd sperimentali; f) attivitajiet tas-sajd bl-użu ta’ rkaptu tal-qiegħ fiż-żoni li mhumiex ir-responsabbiltà tal-Organizzazzjoni Reġjonali għall-Ġestjoni tas-Sajd; g) każijiet oħra stabbiliti fil-leġiżlazzjoni tal-Komunità. 2. Meta Stat Membru jkollu skema nazzjonali speċifika għall-awtorizzazzjoni tas-sajd, għandu jibgħat lill-Kummissjoni fuq it-talba tagħha sommarju tal-informazzjoni li hemm fl-applikazzjonijiet tal-awtorizzazzjoni u l-figuri ġenerali relatati fuq l-isforz tas-sajd. 3. Meta l-Istat Membru tal-bandiera jkun adotta dispożizzjonijiet nazzjonali fil-forma ta’ skema nazzjonali għall-awtorizzazzjoni tas-sajd għall-allokazzjoni lil bastimenti individwali tal-opportunitajiet tas-sajd disponibbli għalih, dan għandu jibgħat lill-Kummissjoni, fuq it-talba tagħha, l-informazzjoni dwar il-bastimenti awtorizzati biex imexxu attività tas-sajd f’żona partikolari tas-sajd. 4. L-awtorizzazzjoni tas-sajd ma tistax toħroġ jekk il-bastiment konċernat m’għandux liċenzja tas-sajd miksuba skont l-Artikolu 6 jew jekk il-liċenzja tas-sajd tiegħu ġiet sospiża jew irtirata. L-awtorizzazzjoni tas-sajd ssir nulla awtomatikament jekk il-liċenzja tas-sajd li tikkorrispondi mal-bastiment ġiet irtirata permanentament. Din għandha tiġi sospiża jekk il-liċenzja tas-sajd ġiet sospiża temporanjament. 5. Il-format u l-proċedura għall-ħruġ tal-liċenzji tas-sajd u l-awtorizzazzjonijiet tas-sajd għandhom jiġu adottati skont il-proċedura msemmija fl-Artikolu 111. Artikolu 8 Immarkar tal-irkaptu tas-sajd 1. Il-kaptan ta’ bastiment għandu jirrispetta l-kundizzjonijiet u r-restrizzjonijiet relatati mal-immarkar u l-identifikazzjoni tal-bastimenti u l-irkaptu tagħhom. 2. Ir-regoli dettaljati dwar l-immarkar u l-identifikazzjoni tal-bastimenti u l-irkaptu tagħhom għandhom jiġu determinati skont il-proċedura msemmija fl-Artikolu 111. Artikolu 9 Sistema ta’ Monitoraġġ tal-Bastimenti 1. L-Istati Membri għandhom joperaw Sistema ta’ Monitoraġġ tal-Bastimenti bbażata fuq is-satellita għall-monitoraġġ effikaċi tal-attivitajiet tas-sajd tal-bastimenti tas-sajd li qed itajru l-bandiera tagħhom irrispettivament ta’ fejn qegħdin u tal-attivitajiet tas-sajd imwettqa fl-ilmijiet tagħhom. L-Istati Membri għandhom jiżguraw il-monitoraġġ regolari tal-korrettezza ta’ din id-dejta u għandhom jaġixxu minnufih kull meta d-dejta tinstab li mhijiex korretta. 2. Bastiment tas-sajd li jaqbeż l-10 metri fit-tul għandu jkollu installat abbord tagħmir li jaħdem tajjeb li jippermetti li l-pożizzjoni u l-identità ta’ dak il-bastiment jinstabu awtomatikament permezz tas-Sistema ta’ Monitoraġġ tal-Bastimenti bit-trażmissjoni tad-dejta dwar il-pożizzjoni f’intervalli regolari. Għandu jippermetti wkoll liċ-Ċentru ta’ Monitoraġġ tas-Sajd tal-Istat Membru tal-bandiera biex jieħu d-dettalji tal-bastiment tas-sajd. Dan il-paragrafu għandu japplika mill-1 ta’ Jannar 2012 għall-bastimenti li huma aktar minn 10 metri sa mhux aktar minn 15-il metru fit-tul. 3. Meta bastiment tas-sajd ikun fl-ilmijiet ta’ Stat Membru ieħor, l-Istat Membru tal-bandiera għandu jagħmel disponibbli d-dejta mis-Sistema ta’ Monitoraġġ tal-Bastimenti dwar dak il-bastiment permezz tat-trażmissjoni awtomatika liċ-Ċentru ta’ Monitoraġġ tas-Sajd tal-Istati Membri kostali. Is-Sistema ta’ Monitoraġġ tal-Bastimenti għandha tkun disponibbli wkoll fuq it-talba tal-Istat Membru li l-portijiet tiegħu probabbli se jintużaw mill-bastiment tas-sajd għall-ħatt l-art tal-qabdiet tiegħu jew li l-ilmijiet tiegħu probabbli se jintużaw mill-bastiment tas-sajd biex ikompli l-attivitajiet tas-sajd tiegħu. 4. Jekk bastiment tas-sajd tal-Komunità jopera fl-ilmijiet ta’ pajjiż terz jew f’żoni tal-baħar miftuħ fejn ir-riżorsi tas-sajd huma ġestiti minn organizzazzjoni internazzjonali u jekk il-ftehim ma’ dak il-pajjiż terz jew ir-regoli applikabbli ta’ dik l-organizzazzjoni internazzjonali jipprovdu hekk, dik id-dejta wkoll għandha titpoġġa għad-dispożizzjoni ta’ dak il-pajjiż jew organizzazzjoni. 5. L-Istati Membri għandhom iqiegħdu għad-dispożizzjoni tal-utenti aħħarin, id-dejta dettaljata u aggregata kif msemmi fl-Artikolu 2 (i) tar-Regolament tal-Kunsill (KE) Nru 199/2008[33], sabiex isostnu l-analiżi xjentifika taħt il-kundizzjonijiet stabbiliti fl-Artikolu 18 ta’ dak ir-Regolament. 6. Il-bastimenti tal-Komunità li huma sa 15-il metru fit-tul jistgħu jiġu eżentati mir-rekwiżit li jkunu mgħammra b’Sistema ta’ Monitoraġġ tal-Bastiment jekk: a) joperaw esklussivament fl-ibħra territorjali tal-Istat Membru tal-bandiera jew b) qatt ma jqattgħu aktar minn 24 siegħa fuq il-baħar mill-ħin tat-tluq sar-ritorn fil-port. 7. Bastimenti tas-sajd ta’ pajjiżi terzi li joperaw fl-ilmijiet tal-Komunità għandhom ikollhom installat abbord tagħmir li jaħdem tajjeb li jippermetti l-lokalizzazzjoni u l-identifikazzjoni ta’ dak il-bastiment mis-Sistema ta’ Monitoraġġ tal-Bastimenti permezz tat-trażmissjoni tad-dejta dwar il-pożizzjoni f’intervalli regolari li ssir bl-istess mod bħall-kaptani tal-bastimenti tas-sajd tal-Komunità. 8. L-Istati Membri għandhom jistabbilixxu u joperaw Ċentri ta’ Monitoraġġ tas-Sajd, li għandhom jimmonitorjaw l-attivitajiet tas-sajd u l-isforz tas-sajd. Iċ-Ċentri ta’ Monitoraġġ tas-Sajd ta’ Stat Membru partikolari għandhom jimmonitorjaw il-bastimenti tas-sajd li jtajru l-bandiera tiegħu, irrispettivament mill-ilmijiet li qed joperaw fihom jew il-port li qegħdin fih, kif ukoll bastiment tas-sajd tal-Komunità li jtajru bandiera ta’ Stati Membri oħra u bastiment tas-sajd ta’ pajjiżi terzi li tapplika għalihom Sistema ta’ Monitoraġġ tal-Bastimenti u li qed joperaw fl-ilmijiet ta’ dak l-Istat Membru partikolari. 9. Kull Stat Membru għandu jaħtar l-awtoritajiet kompetenti responsabbli għaċ-Ċentri ta’ Monitoraġġ tas-Sajd u għandu jieħu l-miżuri xierqa biex jiżgura li ċ-Ċentri ta’ Monitoraġġ tas-Sajd tiegħu jkollhom ir-riżorsi xierqa f’dak li għandu x’jaqsam mal-istaff u li jkun mgħammar bil-ħardwer u s-softwer tal-kompjuter li jippermettu l-ipproċessar awtomatiku tad-dejta u t-trażmissjoni tad-dejta elettronika. L-Istati Membri għandhom jipprovdu għal proċeduri ta' back-up u rkupru fil-każ ta' falliment tas-sistema. L-Istati Membri jistgħu joperaw Ċentri konġunti ta’ Monitoraġġ tas-Sajd. 10. Għandhom jiġu adottati regoli dettaljati għall-applikazzjoni ta' dan l-Artikolu skont il-proċedura msemmija fl-Artikolu 111. Artikolu 10 Sistema Awtomatika ta’ Identifikazzjoni 1. Bastiment tas-sajd li jaqbeż l-15-il metru fit-tul għandu jkun mgħammar bi u jżomm operattiva Sistema Awtomatika ta’ Identifikazzjoni li tissodisfa l-istandards ta’ rendiment ppreparati mill-Organizzazzjoni Marittima Internazzjonali skont il-Kapitolu V, Regolament 19, sezzjoni 2.4.5 tal-Konvenzjoni ta’ SOLAS tal-1974 fil-verżjoni aġġornata tagħha. 2. L-Istati Membri għandhom jużaw id-dejta tas-Sistema Awtomatika ta’ Identifikazzjoni għall-kontroverifiki ma’ dejta oħra disponibbli skont l-Artikoli 102 u 103. Għal dak l-iskop l-Istati Membri għandu jiżgura li d-dejta mis-Sistema Awtomatika ta’ Identifikazzjoni dwar il-bastimenti tas-sajd li jtajru l-bandiera tagħhom tkun disponibbli għall-awtoritajiet nazzjonali tal-kontroll tas-sajd tagħhom. L-Istati Membri għandhom jiżguraw il-monitoraġġ regolari tal-akkuratezza ta’ din id-dejta u għandhom jaġixxu minnufih kull meta d-dejta tinstab li mhijiex akkurata. Artikolu 11 Sistema ta’ Rilevament tal-Bastimenti 1. L-Istati Membri għandhom jużaw Sistema ta’ Rilevament tal-Bastimenti li tippermettihom jqabblu l-pożizzjonijiet derivati mill-immaġni tat-telerilevament li jintbagħtu lid-dinja mis-satellita jew sistemi oħra ekwivalenti mad-dejta li jirċievu mis-Sistema ta’ Monitoraġġ tal-Bastimenti jew is-Sistema ta’ Identifikazzjoni Awtomatika, sabiex jivvalutaw il-preżenza tal-bastimenti tas-sajd fiż-żona. L-Istati Membri għandhom jiżguraw li ċ-Ċentri ta’ Monitoraġġ tas-Sajd tagħhom ikollhom il-kapaċità teknika li jużaw Sistema ta’ Rilevament tal-Bastimenti. 2. Il-Kummissjoni tista’ teħtieġ li Stat Membru juża Sistema ta’ Rilevament tal-Bastimenti għal sajd partikolari u f’ħin partikolari. Artikolu 12 Trażmissjoni tad-dejta għall-operazzjonijiet tas-sorveljanza Id-dejta mis-Sistema ta’ Monitoraġġ tal-Bastimenti, is-Sistema ta’ Identifikazzjoni Awtomatika u s-Sistema ta’ Rilevament tal-Bastimenti miġbura fil-kuntest ta’ dan ir-Regolament tista’ tiġi trasmessa lill-aġenziji tal-Kummissjoni u l-awtoritajiet oħra pubbliċi tal-Istati Membri involuti fl-operazzjonijiet tas-sorveljanza għall-iskop tas-sikurezza u s-sigurtà marittima, il-kontroll tal-fruntieri, il-protezzjoni tal-ambjent tal-baħar u l-infurzar ġenerali tal-liġi. Artikolu 13 Teknoloġiji ġodda 1. Il-Kunsill jista’ jiddeċiedi fuq il-bażi tal-Artikolu 37 tat-Trattat dwar l-obbligazzjoni li jintuża tagħmir elettroniku tal-monitoraġġ, u għodda tat-traċċabilità, bħall-analiżi ġenetika. Sabiex jivvalutaw it-teknoloġija li trid tintuża, l-Istati Membri, flimkien mal-Kummissjoni, jew il-korp deżinjat minnha, għandhom jmexxu proġetti pilota dwar l-għodda tat-traċċabilità, bħall-analiżi ġenetika qabel l-1 ta’ Ġunju 2013. 2. Il-Kunsill għandu jiddeċiedi fuq il-bażi tal-Artikolu 37 tat-Trattat dwar l-introduzzjoni ta’ teknoloġiji tal-kontroll tas-sajd ġodda oħra meta dawn it-teknoloġiji jwasslu għal titjib fil-konformità mar-regoli tal-Politika Komuni tas-Sajd b’mod effiċjenti mil-lat ta’ nfiq. TITOLU IVMONITORAĠĠ TAS-SAJD Kapitolu IMonitoraġġ tal-Użu tal-Opportunitajiet tas-Sajd Sezzjoni 1Dispożizzjonijiet ġenerali Artikolu 14 Il-ġurnal ta’ abbord 1. Mingħajr preġudizzju għar-regoli speċifiċi, il-kaptani tal-bastimenti tas-sajd tal-Komunità li jeċċedu l-10 metri fit-tul għandhom iżommu ġurnal ta’ abbord tal-operazzjonijiet tagħhom, li jindika speċifikament il-kwantitajiet kollha li huma akbar minn 15-il kg ta’ ekwivalenti ta’ piż ħaj ta’ kull speċi li jaqbdu u jżommu abbord, id-data u ż-żona ġeografika rilevanti, espressa permezz ta’ referenza għas-subżona u d-diviżjoni jew subdiviżjoni, jew fejn applikabbli rettangolu statistiku li fih japplikaw il-limiti fuq il-qabdiet skont il-leġiżlazzjoni tal-Komunità, ta’ dawn il-qabdiet u t-tip ta’ rkaptu użat. Għandhom jiġu rreġistrati wkoll fil-ġurnal ta’ abbord il-kwantitajiet ta’ kull speċi li jintremew fil-baħar. L-akkuratezza tad-dejta rreġistrata fil-ġurnal ta’ abbord għandha tkun ir-responsabbiltà tal-kaptan. 2. Fis-sajd suġġett għal reġim tal-isforz tas-sajd il-kaptani tal-bastimenti tas-sajd tal-Komunità, għaż-żmien li jqattgħu f’żona, għandhom jirreġistraw u jżommu akkont fil-ġurnal ta’ abbord tagħhom dan li ġej: a) F’daq li għandu x’jaqsam mal-irkaptu rmunkat: i) dħul ġewwa, u ħruġ mill-port; ii) kull dħul ġewwa, u ħruġ minn żoni marittimi li għalihom japplikaw regoli speċifiċi dwar l-aċċess għall-ilmijiet u r-riżorsi. iii) il-qabda li tinżamm abbord skont l-ispeċi f’kilogrammi ta’ piż ħaj fil-ħin tal-ħruġ minn dik iż-żona jew id-dħul f’port li jinsab f’dik iż-żona. b) F’dak li għandu x’jaqsam mal-irkaptu statiku: i) dħul ġewwa, u ħruġ mill-port; ii) kull dħul ġewwa, u ħruġ minn żoni marittimi li għalihom japplikaw regoli speċifiċi dwar l-aċċess għall-ilmijiet u r-riżorsi. iii) id-data u l-ħin tal-kalar jew il-kalar mill-ġdid tal-irkaptu statiku f’dawn iż-żoni; iv) id-data u l-ħin tat-tmiem ta' operazzjonijiet ta' sajd bl-użu tal-apparat statiku; v) il-qabda li tinżamm abbord skont l-ispeċi f’kilogrammi ta’ piż ħaj fil-ħin tal-ħruġ minn dik iż-żona jew id-dħul f’port li jinsab f’dik iż-żona. 3. Il-marġini ta’ toleranza permess fl-istimi rreġistrati fil-ġurnal ta’ abbord tal-kwantitajiet f’kilogrammi ta’ ħut miżmum abbord għandu jkun ta’ 5 %. 4. Biex jikkonvertu l-piż tal-ħut maħżun jew ipproċessat f’piż ta’ ħut ħaj il-kaptani tal-bastimenti tas-sajd tal-Komunità għandhom japplikaw il-fattur tal-konverżjoni stabbilit skont il-proċedura msemmija fl-Artikolu 111. 5. Il-kaptani tal-bastimenti tas-sajd ta’ pajjiż terz li jinsabu fl-ilmijiet tal-Komunità għandhom jirreġistraw l-informazzjoni msemmija f’dan l-Artikolu bl-istess mod bħall-kaptani tal-bastimenti tas-sajd tal-Komunità. 6. Għandhom jiġu adottati regoli dettaljati għall-applikazzjoni ta' dan l-Artikolu skont il-proċedura msemmija fl-Artikolu 111. Artikolu 15 Reġistrazzjoni u trażmissjoni elettronika tad-dejta tal-ġurnal ta’ abbord 1. Il-kaptan ta’ bastiment tas-sajd tal-Komunità li jaqbeż l-10 metri fit-tul għandu jirreġistra permezz ta’ mezzi elettroniċi l-informazzjoni tas-sajd fil-ġurnal ta’ abbord u għandu jibagħtu lill-awtorità kompetenti tal-Istat Membru tal-bandiera tal-anqas darba kuljum. 2. Il-paragrafu 1 għandu japplika għall-bastimenti tas-sajd tal-Komunità li jeċċedu l-15-il metru fit-tul imma ta’ mhux aktar minn 24 metru tul totali mill-1 ta’ Jannar 2011, u għal bastimenti tas-Sajd Komunitarji li jaqbżu l-10 metri tul imma mhux aktar minn 15-il metru tutl totali mill-1 ta’ Jannar 2012. Il-bastimenti tal-Komunità li huma sa 15-il metru fit-tul jistgħu jiġu eżentati mill-paragrafu 1 jekk dawn: a) joperaw esklussivament fl-ibħra territorjali tal-Istat Membru tal-bandiera, jew b) qatt ma jqattgħu aktar minn 24 siegħa fuq il-baħar mill-ħin tat-tluq sar-ritorn fil-port. Artikolu 16 Bastimenti eżentati mir-rekwiżiti tal-ġurnal ta’ abbord 1. Kull Stat Membru għandu jimmonitorja, fuq il-bażi tat-teħid ta’ kampjuni, l-attivitajiet tal-bastimenti tas-sajd li huma eżentati mir-rekwiżiti speċifikati fl-Artikolu 14 sabiex jiżgura l-konformità ta’ dawn il-bastimenti mar-regoli tal-Politika Komuni tas-Sajd. 2. Għal dan il-għan, kull Stat Membru għandu jistabbilixxi pjan ta’ teħid ta’ kampjuni bbażat fuq il-metodoloġija adottata mill-Kummissjoni skont il-proċedura msemmija fl-Artikolu 111 u jittrażmettiha lill-Kummissjoni kull sena qabel il-31 ta’ Jannar u jindika l-metodi użati għall-istabbilimenti ta’ dan il-pjan. Il-pjanijiet tat-teħid ta’ kampjuni għandhom ikunu, safejn possibbli, stabbli maż-żmien u standardizzati fir-reġjunijiet. Artikolu 17 Notifika minn qabel 1. Mingħajr preġudizzju għad-dispożizzjonijiet speċifiċi fil-pjanijiet multiannwali, il-kaptani tal-bastimenti tas-sajd tal-Komunità jew ir-rappreżentanti tagħhom għandhom jinnotifikaw lill-awtoritajiet kompenti tal-Istat Membru li l-port jew il-faċilitajiet tal-ħatt l-art tiegħu jixtiequ jużaw, tal-anqas 4 sigħat qabel il-ħin previst tal-wasla fil-port, sakemm l-awtoritajiet kompetenti ma jkunux taw permess għal dħul aktar bikri, dwar l-informazzjoni li ġejja: a) l-identifikazzjoni tal-bastiment; b) l-isem tal-port ta’ destinazzjoni deżinjat u l-iskopijiet taż-żjara, bħall-ħatt l-art, it-trażbord, l-aċċess għas-servizzi; c) l-awtorizzazzjoni tas-sajd jew, fejn xieraq, l-awtorizzazzjoni biex jingħata appoġġ għall-operazzjonijiet tas-sajd jew għat-trażbord ta’ prodotti tas-sajd; d) id-dati tal-vjaġġ tas-sajd u ż-żoni fejn ittieħdu l-qabdiet; e) id-data u l-ħin previsti tal-wasla fil-port; f) il-kwantitajiet ta’ kull speċi miżmuma abbord, inkluż sajdiet li fihom ma jinqabad xejn; g) il-kwantitajiet ta’ kull speċi li se jħottu l-art jew jittrażbordaw. 2. Il-kaptan ta’ bastiment tas-sajd tal-Komunità, jew ir-rappreżentant tiegħu, li jirreġistra l-informazzjoni tal-ġurnal ta’ abbord b’mezzi elettroniċi skont l-Artikolu 15 għandu jittrażmetti n-notifika minn qabel msemmija fil-paragrafu 1 b’mezzi elettroniċi lill-awtorità kompetenti tal-Istat Membru tal-bandiera. L-informazzjoni tal-ġurnal ta’ abbord msemmija fl-Artikolu 14 u n-notifika minn qabel imsemmija fil-paragrafu 1 ta’ dan l-Artikolu jistgħu jintbagħtu fi trażmissjoni waħda jekk din it-trażmissjoni jkun fiha l-informazzjoni meħtieġa dwar kull wieħed minnhom. 3. Meta bastiment tas-sajd tal-Komunità għandu l-ħsieb li jidħol ġewwa port ta’ Stat Membru differenti mill-Istat Membru tal-bandiera u jkun ittrażmetta n-notifika minn qabel imsemmija fil-paragrafu 1 b’mezzi elettroniċi, l-awtoritajiet kompetenti tal-Istat Membru tal-bandiera malli jirċevuha għandhom jibgħatu n-notifika mill-qabel imsemmija fil-paragrafu 1 b’mezzi elettroniċi lill-awtoritajiet kompetenti tal-Istat Membru kostali. 4. Il-Kummissjoni, f’konformità mal-proċedura msemmija fl-Artikolu 111, tista’ teżenta ċerti kategoriji ta’ bastimenti tas-sajd mill-obbligazzjonijiet stabbiliti fil-paragrafu 1 għal perjodu limitat, li jista’ jiġġedded, jew tipprovdi għal perjodu ta’ notifika ieħor wara li tikkunsidra, fost affarijiet oħrajn, it-tip ta’ prodotti tas-sajd, id-distanza bejn iż-żoni tas-sajd, il-postijiet tal-ħatt l-art u l-portijiet fejn huma reġistrati l-bastimenti konċernati. Artikolu 18 Trażbord It-trażbordijiet fuq il-baħar għandhom ikunu projbiti fl-ilmijiet tal-Komunità. Dawn għandhom ikunu permessi biss suġġetti għal awtorizzazzjoni f’portijiet ta’ Stati Membri deżinjati għal dan l-iskop, u taħt il-kundizzjonijiet stabbiliti f’dan ir-Regolament. Artikolu 19 Dikjarazzjoni tat-trażbord 1. Il-kaptani, jew ir-rappreżentanti tagħhom, kemm tat-trażbord kif ukoll tal-bastiment li qed jirċievi l-qabdiet għandhom jissottomettu dikjarazzjoni tat-trażbord, kemm jista’ jkun malajr u mhux aktar tard minn 24 siegħa wara t-trażbord, (a) lill-Istat Membru tal-bandiera tagħhom, u (b) jekk it-trażbord sar f’port ta’ Stat Membru ieħor, lill-awtoritajiet kompetenti tal-Istat Membru tal-port konċernat. 2. Id-dikjarazzjoni tat-trażbord trid tiġi sottomessa permezz ta’ mezzi elettroniċi. Jekk is-sottomissjoni ssir permezz ta’ mezzi elettroniċi, id-dikjarazzjoni tat-trażbord trid tiġi sottomessa biss lill-Istat Membru tal-bandiera anki jekk it-trażbord għandu jsir f’port ta’ Stat Membru ieħor. L-Istat Membru tal-bandiera malli jirċievi d-dikjarazzjonijiet tat-trażbord għandu jibgħathom lill-Istat Membru tal-port konċernat. 3. Id-dikjarazzjoni tat-trażbord għandha tindika l-kwantità tal-prodotti tas-sajd għal kull speċi li ġiet trażbordata, id-data u l-post ta’ kull qabda, l-ismijiet tal-bastimenti involuti u l-portijiet tat-trażbord u tad-destinazzjoni. Il-kaptani taż-żewġ bastimenti għandhom jinżammu responsabbli għall-akkuratezza tat-tali dikjarazzjonijiet. 4. Il-Kummissjoni, skont il-proċedura msemmija fl-Artikolu 111, tista’ teżenta ċerti kategoriji ta’ bastimenti tas-sajd mill-obbligazzjoni stabbilita fil-paragrafu 1 għal perjodu limitat u li jista’ jiġġedded, jew tipprovdi perjodu ta’ notifika ieħor wara li tikkunsidra, fost affarijiet oħrajn, it-tip ta’ prodotti tas-sajd u d-distanza bejn iż-żoni tas-sajd, il-postijiet tal-ħatt l-art u l-portijiet fejn il-bastimenti konċernati huma reġistrati. 5. Il-proċeduri u l-formuli tat-trażbord għandhom jiġu determinati skont il-proċedura msemmija fl-Artikolu 111. Artikolu 20 Awtorizzazzjoni għall-ħatt l-art u t-trażbord 1. Il-bastimenti tas-sajd tal-Komunità għandhom jingħataw awtorizzazzjoni għall-ħatt l-art jew it-trażbord biss jekk l-informazzjoni msemmija fl-Artikolu 17 hija kompleta. 2. Il-ħatt l-art ma jistax jibda sakemm ma jiġix awtorizzat mill-awtoritajiet kompetenti tal-Istat Membru konċernat. 3. L-awtorizzazzjoni biex jibdew l-operazzjonjiet tal-ħatt l-art jew it-trażbord fil-port għandha tkun suġġetta għall-kontroll tal-kompletezza tal-informazzjoni sottomessa kif preskritt fil-paragrafu 1 u, fejn xieraq, għat-tlestija ta’ spezzjoni. 4. Meta jagħtu l-awtorizzazzjoni għall-ħatt l-art, l-awtoritajiet kompetenti għandhom jassenjaw numru uniku tal-ħatt l-art (ULN) għall-ħatt l-art u jinformaw lill-kaptan tal-bastiment dwar dan. Jekk il-ħatt l-art jiġi interrot, għandu jkun meħtieġ permess biex il-ħatt jerġa jibda. Artikolu 21 Dikjarazzjoni tal-ħatt l-art 1. Il-kaptan għandu jkun responsabbli għall-akkuratezza tad-dikjarazzjoni tal-ħatt l-art li għandha tindika, bħala minimu, il-kwantitajiet li jinħattu minn kull speċi, kif stipulati fl-Artikolu 14, flimkien maż-żona fejn inqabdu u d-data tal-qbid. 2. Mingħajr preġudizzju għad-dispożizzjonijiet speċifiċi li hemm fil-pjanijiet multiannwali, il-kaptan jew ir-rappreżentant ta’ bastiment tas-sajd tal-Komunità li jaqbeż 10 metri fit-tul għandu jittrażmetti b’mezzi elettroniċi d-dejta tad-dikjarazzjoni tal-ħatt l-art lill-awtoritajiet kompetenti tal-Istat Membru tal-bandiera fi żmien sagħtejn wara li jiġi kompletat il-ħatt l-art. 3. Meta bastiment tas-sajd tal-Komunità jħott l-art il-qabdiet tiegħu fi Stat Membru li huwa differenti mill-Istat Membru tal-bandiera, l-awtorijiet kompetenti tal-Istat Membru tal-bandiera malli jirċiervu d-dejta tad-dikjarazzjoni tal-ħatt l-art għandhom jibgħatuha b’mezzi elettroniċi lill-awtoritajiet kompetenti tal-Istat Membru fejn inħattet il-qabda. 4. Il-paragrafu 2 għandu japplika għall-bastimenti tas-sajd tal-Komunità li jeċċedu l-15-il metru fit-tul imma ta’ mhux aktar minn 24 metru tul totali mill-1 ta’ Jannar 2011, u għal bastimenti tas-Sajd Komunitarji li jaqbżu l-10 metri tul imma mhux aktar minn 15-il metru tutl totali mill-1 ta’ Jannar 2012. Il-bastimenti tal-Komunità li ma jaqbżux il-15-il metru fit-tul jistgħu jiġu eżentati mill-applikazzjoni tal-paragrafu 2 jekk: a) joperaw esklussivament fl-ibħra territorjali tal-Istat Membru tal-bandiera, jew b) qatt ma jqattgħu aktar minn 24 siegħa fuq il-baħar mill-ħin tat-tluq sar-ritorn fil-port. 5. Għall-bastiment li huma eżentati mir-rekwiżit stipulat fil-paragrafu 2, il-kaptan, jew ir-rappreżentant tiegħu, malli jħott il-qabdiet l-art, għandu jirreġistra u jissottometti kemm jista’ jkun malajr u mhux aktar tard minn 24 siegħa wara lħatt l-art, dikjarazzjoni tal-ħatt l-art lill-awtoritajiet kompetenti tal-Istat Membru fejn ikun sar il-ħatt l-art. 6. Il-proċeduri u l-formuli tad-dikjarazzjoni tal-ħatt l-art għandhom jiġu determinati skont il-proċedura msemmija fl-Artikolu 111. Artikolu 22 Bastimenti eżentati mir-rekwiżiti tad-dikjarazzjoni tal-ħatt l-art 1. Kull Stat Membru għandu jissorvelja, fuq il-bażi tat-teħid ta’ kampjuni, l-attivitajiet tal-bastimenti tas-sajd li huma eżentati mir-rekwiżiti tad-dikjarazzjoni tal-ħatt l-art speċifikati fl-Artikolu 21(1) u (2) sabiex jiżguraw il-konformità ta’ dawn il-bastimenti mar-regoli tal-Politika Komuni tas-Sajd. 2. Għal dan il-għan, kull Stat Membru għandu jistabbilixxi pjan ta’ teħid ta’ kampjuni bbażat fuq il-metodoloġija adottata mill-Kummissjoni skont il-proċedura msemmija fl-Artikolu 111, u jittrażmettih lill-Kummissjoni kull sena qabel il-31 ta’ Jannar flimkien ma’ indikazzjoni tal-metodi użati għall-istabbiliment ta’ dan il-pjan. Il-pjanijiet tat-teħid ta’ kampjuni għandhom ikunu, safejn possibbli, stabbli maż-żmien u standardizzati fir-reġjunijiet. Sezzjoni 2Reġistrazzjoni u skambju tad-dejta mill-Istati Membri Artikolu 23 Reġistrazzjoni tal-qabdiet u l-isforz tas-sajd 1. Kull Stat Membru għandu jirreġistra d-dejta rilevanti kollha dwar l-opportunitajiet tas-sajd msemmija f’dan il-Kapitolu, espressi kemm f’termini ta’ qabdiet kif ukoll tal-isforz tas-sajd, u għandu jżomm il-kopja oriġinali tad-dejta għal perjodu ta’ tliet snin jew aktar skont ir-regoli nazzjonali. 2. Qabel il-15 ta’ kull xahar, kull Stat Membru għandu jinnotifika lill-Kummissjoni jew lill-korp deżinjat minnha, permezz ta’ trażmissjoni bil-kompjuter, tad-dejta aġġornata kollha msemmija fil-paragrafu 1 irreġistrata matul ix-xahar ta’ qabel. 3. Il-qabdiet kollha ta’ stokk jew grupp ta’ stokkijiet suġġetti għal kwota li jsiru mill-bastimenti tas-sajd tal-Komunità għandhom jiġu jinqatgħu mill-kwota applikabbli għall-Istat Membru tal-bandiera għall-istokk jew grupp ta’ stokkijiet konċernati, irrispettivament mill-post tal-ħatt l-art. Artikolu 24 Skambju tad-dejta 1. Mingħajr preġudizzju għall-Artikolu 23, l-Istati Membri tal-ħatt l-art għandhom jipprovdu, fuq it-talba ta’ Stat Membru ieħor, permezz ta’ mezzi eletroniċi, id-dejta dwar il-ħatt l-art, il-bejgħ, it-trażbordijiet jew it-trasport ta’ prodotti tas-sajd li jsiru fil-portijiet tagħhom jew fl-ilmijiet li jaqgħu taħt is-sovranità jew il-ġurisdizzjoni tagħhom mill-bastimenti tas-sajd li qed itajru l-bandiera tal-Istat Membru li qed jitlobha. 2. Din l-informazzjoni għandha tikkonsisti tal-anqas mill-isem u l-marka esterna ta’ identifikazzjoni tal-bastiment konċernat, il-kwantitajiet tal-ħut għal kull stokk jew grupp ta’ stokkijiet li jinħattu, jinbigħu jew jiġu trażbordati minn dak il-bastiment kif ukoll id-data u l-post tal-ħatt l-art, il-bejgħ, it-trażbord jew it-trasport. Din l-informazzjoni għandha tiġi trażmessa fi żmien erbat ijiem tax-xogħol mid-data tat-talba tal-Istat Membru sakemm ma hemmx ftehim ieħor bejn l-Istati Membri konċernati. 3. L-Istat Membru fejn sar il-ħatt l-art, il-bejgħ, it-trażbord jew it-trasport għandu jittrażmetti lil-Kummissjoni, fuq it-talba tagħha, permezz ta’ mezzi elettroniċi, din l-informazzjoni fl-istess ħin li tiġi komunikata mill-Istat Membru tal-bandiera tal-bastiment. Artikolu 25 Dejta fuq l-eżawriment tal-opportunitajiet tas-sajd 1. Stat Membru għandu jinforma lill-Kummissjoni, mingħajr dewmien, meta jistabbilixxi li: a) il-qabdiet ta’ stokk jew grupp ta’ stokkijiet suġġetti għal kwota li jkunu saru mill-bastimenti tas-sajd li jtajru l-bandiera tiegħu jkunu eżawrew 80 % minn dik il-kwota, jew b) jitqies li jkun intlaħaq 80% tal-livell massimu tal-isforz tas-sajd għal żona tas-sajd u applikabbli għal parti jew il-bastimenti tas-sajd kollha li jtajru l-bandiera tiegħu. 2. F’dan il-każ, għandu jipprovdi lill-Kummissjoni, fuq it-talba tal-Kummissjoni, b’informazzjoni aktar dettaljata u aktar frekwenti minn dik prevista fl-Artikolu 23. Sezzjoni 3Għeluq tas-sajd Artikolu 26 Għeluq tas-sajd mill-Istati Membri 1. Kull Stat Membru għandu jistabbilixxi d-data li minnha: a) il-qabdiet ta’ stokk jew grupp ta’ stokkijiet suġġetti għal kwota li jsiru mill-bastimenti tas-sajd li jtajru l-bandiera tiegħu jkunu eżawrew dik il-kwota; b) ikun intlaħaq il-livell massimu tal-isforz tas-sajd għal żona tas-sajd u li jkun applikabbli għal xi wħud mill-bastimenti jew il-bastimenti tas-sajd kollha li jtajru l-bandiera tiegħu. 2. Mid-data msemmija fil-paragrafu 1, l-Istat Membru kkonċernat għandu jipprojbixxi s-sajd għal dak l-istokk jew grupp ta’ stokkijiet mill-bastimenti li qed itajru l-bandiera tiegħu kif ukoll iż-żamma abbord, it-trażbord u l-ħatt l-art tal-ħut wara dik id-data u għandu jiddeċiedi dwar data sa meta t-trażbordijiet u l-ħatt l-art jew id-dikjarazzjonijiet finali tal-qabdiet huma permessi. 3. Id-deċiżjoni msemmija fil-paragrafu 2 għandha ssir pubblika mill-Istat Membru konċernat u għandha tiġi kkomunikata immedjatament lill-Kummissjoni u lill-Istati Membri l-oħra. Għandha tiġi ppublikata immedjatament fil-Ġurnal Uffiċjali tal-Unjoni Ewropea (Serje Ċ). Mid-data li d-deċiżjoni ssir pubblika mill-Istat Membru konċernat, l-Istati Membri għandhom jiżguraw li ma jsir l-ebda żamma abbord, ħatt l-art, tqegħid f’gaġeġ jew trażbord tal-ħut rilevanti mill-bastimenti li jtajru l-bandiera tal-Istat Membru konċernat fl-ilmijiet tagħhom u fuq it-territorju tagħhom. 4. Il-Kummissjoni għandha żżomm in-notifiki li tirċievi skont dan l-Artikolu disponibbli għall-Istati Membri permezz ta’ mezzi elettroniċi. Artikolu 27 L-għeluq tas-sajd mill-Kummissjoni 1. Fejn il-Kummissjoni tiskopri li Stat Membru ma kkonformax mal-obbligazzjoni li jinnotifika d-dejta ta’ kull xahar dwar l-opportunitajiet tas-sajd kif stipulat fl-Artikolu 23(2), tista’ tistabbilixxi data li fiha 80% tal-opportunitajiet tas-sajd ta’ dak l-Istat Membru għandhom jitqiesu bħala eżawriti u tista’ tistabbilixxi d-data prevista li fiha l-opportunitajiet għandhom jitqiesu bħala eżawriti. 2. Fuq il-bażi tal-informazzjoni taħt l-Artikolu 26 jew fuq l-inizjattiva tagħha stess, fejn il-Kummissjoni ssib li l-opportunitajiet tas-sajd disponibbli għall-Komunità jew għall-Istat Membru jitqiesu li huma eżawriti, għandha tinforma lill-Istati Membri konċernati dwar dan u għandha tipprojbixxi l-attivitajiet tas-sajd għaż-żona, l-irkaptu, l-istokk, il-grupp ta’ stokkjiiet jew il-flotta involuti f’dawk l-attivitajiet tas-sajd speċifiċi. Artikolu 28 Miżuri korrettivi 1. Meta l-Kummissjoni tkun waqqfet is-sajd minħabba l-eżawriment allegat tal-opportunitajiet tas-sajd disponibbli għal Stat Membru jew grupp ta’ Stati Membri, jew għall-Komunità u jsir magħruf li Stat Membru ma kienx eżawrixxa l-opportunitajiet tas-sajd, għandhom japplikaw il-paragrafi li ġejjin. 2. Jekk il-preġudizzju li jsofri Stat Membru li ġie pprojbit milli jistad qabel ma ġew eżawriti l-opportunitajiet tas-sajd tiegħu ma jkunx tneħħa għandhom jiġu adottati miżuri bl-għan li jiġi rimedjat b’mod xieraq il-preġudizzju kkawżat, skont il-proċedura msemmija fl-Artikolu 111. Dawn il-miżuri jistgħu jinvolvu tnaqqis mill-opportunitajiet tas-sajd ta’ kwalunkwe Stat Membru li kien involut f’sajd żejjed, u l-kwantitajiet imnaqqsa b’dan il-mod jiġu allokati b’mod xieraq lill-Istati Membri li l-attivitajiet tas-sajd tagħhom twaqqfu qabel l-opportunitajiet tas-sajd tagħhom ġew eżawriti. 3. Dawn it-tnaqqisiet u l-allokazzjonjiet konsegwenti għandhom isiru wara li jiġu kkunsidrati bħala prijorità l-ispeċijiet u ż-żoni li għalihom ġew iffissati l-opportunitajiet tas-sajd. Dawn jistgħu jsiru matul is-sena li fiha seħħ il-preġudizzju jew fis-sena jew is-snin ta’ wara. 4. Għandhom jiġu adottati regoli dettaljati għall-applikazzjoni ta’ dan l-Artikolu, u b’mod partikolari għad-determinazzjoni tal-kwantitajiet konċernati, skont il-proċedura msemmija fl-Artikolu 111. Kapitolu IIMonitoraġġ tal-Ġestjoni tal-Flotot Sezzjoni 1Kapaċità tas-Sajd Artikolu 29 Kapaċità tas-sajd 1. L-Istati Membri għandhom ikunu responsabbli biex jagħmlu l-kontrolli neċessarji sabiex jiżguraw li l-kapaċità totali li tikkorrispondi mal-liċenzji tas-sajd maħruġa mill-Istat Membru, f’TG u f’kW, fl-ebda mument ma tkun ogħla mil-livelli massimi ta’ kapaċità għal dak l-Istat Membru stabbiliti, f’konformità ma’: a) l-Artikolu 13 tar-Regolament tal-Kunsill (KE) Nru 2371/2002, u b) ir-Regolament tal-Kunsill (KE) Nru 639/2004, tat-30 ta’ Marzu 2004[34], u c) ir-Regolament tal-Kummissjoni (KE) Nru 1438/2003 tat-12 ta’ Awissu 2003[35], u d) ir-Regolament tal-Kummissjoni (KE) Nru 2104/2004 tad-9 ta’ Diċembru 2004[36]. 2. Regoli dettaljati għall-applikazzjoni ta’ dan l-Artikolu jistgħu jiġu adottati skont il-proċedura msemmija fl-Artikolu 111, u b’mod partikolari dwar a) ir-reġistrazzjoni tal-bastimenti tas-sajd; b) il-verifikazzjoni tal-qawwa tal-bastimenti tas-sajd; c) il-verifikazzjoni tat-tunnellaġġ tal-bastimenti tas-sajd; d) il-verifikazzjoni tat-tip, in-numru u l-karatteristiċi tal-irkaptu tas-sajd. 3. L-Istati Membri għandhom jinformaw lill-Kummissjoni, bħala parti mir-rapport imsemmi fl-Artikolu 110, dwar il-metodi tal-verifiki użati, flimkien mal-ismijiet u l-indirizzi tal-korpi responsabbli biex jagħmlu l-verifika msemmija fil-paragrafu 2. Sezzjoni 2: Qawwa tal-magna Artikolu 30 Monitoraġġ tal-qawwa tal-magna 1. Is-sajd għandu jkun permess biss għal bastimenti tas-sajd mgħammra b’magni li l-qawwa tagħhom ma taqbiżx dik dikjarata fiċ-ċertifikat tal-magna. 2. Għandu jkun projbit li tiġi manipulata l-magna bl-għan li tiżdied il-qawwa tagħha ‘l fuq mill-qawwa massima skont iċ-ċertifikat tal-magna. 3. Għandu jkun projbit l-użu ta’ magni ġodda jew sostitwiti li ma ġewx approvati uffiċjalment mill-Istat Membru konċernat. 4. L-Istati Membri għandhom jiżguraw li l-qawwa ċertifikata tal-magna ma tinqabiżx. L-Istati Membri għandhom jinformaw lill-Kummissjoni bħala parti mir-rapport msemmi fl-Artikolu 110 dwar il-miżuri tal-kontroll li ħadu sabiex jiżguraw li l-kapaċità tal-magna ma tinqabiżx. Artikolu 31 Ċertifikat tal-qawwa tal-magna 1. Magni ġodda, magni tas-sostituzzjoni u magni li ġew modifikati teknikament għandhom jiġu approvati uffiċjalment mill-awtoritajiet tal-Istati Membri bħala magni li ma humiex kapaċi jipproduċu aktar qawwa minn dik dikjarata fiċ-ċertifikat tal-magna. Approvazzjonijiet bħal dawn għandhom jinħarġu biss jekk il-magna ma tkunx kapaċi tipproduċi aktar mil-qawwa dikjarata. 2. L-awtoritajiet tal-Istati Membri jistgħu jassenjaw iċ-ċertifikazzjoni tal-qawwa tal-magna lis-soċjetajiet ta’ klassifikazzjoni, lill-manifatturi tal-magni jew lil operaturi oħra li għandhom għarfien espert professjonali neċessarju għall-eżaminazzjoni teknika tal-qawwa tal-magna. Dawk is-soċjetajiet tal-klassifikazzjoni, il-manifatturi jew l-operaturi oħra għandhom jiċċertifikaw biss magni li mhumiex kapaċi jeċċedu l-qawwa dikjarata uffiċċjalment jekk ma hemm l-ebda possibbiltà li tiżdied il-prestazzjoni tal-magna ‘l fuq mill-qawwa ċertifikata. Artikolu 32 Kontroverifiki tal-qawwa tal-magna 1. L-Istati Membri għandhom jagħmlu kontroverifiki tad-dejta biex jaċċertaw irwieħhom mill-konsistenza tal-qawwa tal-magna mal-informazzjoni kollha disponibbli għall-amministrazzjoni fir-rigward tal-karatteristiċi tekniċi tal-bastimenti. B’mod partikolari għandhom jivverifikaw l-informazzjoni li hemm a) fir-reġistri tas-Sistema ta’ Monitoraġġ tal-Bastimenti; b) fil-ġurnal ta’ abbord; c) fiċ-ċertifikat Internazzjonali għall-Prevenzjoni tat-Tniġġis tal-Atmosfera mill-Magni (EIAPP) maħruġ għall-magna skont id-dispożizzjonijiet tal-Anness VI għall-Konvenzjoni tal-MARPOL 73/78; d) iċ-ċertifkati tal-klassi maħruġin minn organizzazzjoni rikonoxxuta tal-ispezzjoni u l-organizzazzjoni tal-perizji fuq il-bastimenti skont it-tifsira tad-Direttiva 94/57/KE; e) iċ-ċertifat tal-provi fuq il-baħar; f) ir-Reġistru tal-Flotta tas-Sajd tal-Komunità u g) kwalunkwe dokumenti oħra li jipprovdu informazzjoni rilevanti fuq il-qawwa tal-bastimenti jew kwalunkwe karatteristiċi tekniċi relatati. 2. Meta jkun hemm indikazzjonijiet li l-qawwa tal-magna ta’ bastiment tas-sajd tkun akbar mill-qawwa dikjarata fuq il-liċenzja tas-sajd tiegħu, l-Istati Membri għandhom jipproċedu għal verifika fiżika tal-qawwa tal-magna. Kapitolu III Monitoraġġ tal-Pjanijiet Multiannwali Artikolu 33 Trażbordi fil-port Il-bastimenti tas-sajd tal-Komunità impenjati f’attivitajiet tas-sajd suġġetti għal pjan multiannwali m’għandhomx jittrasferixxu l-qabdiet tagħhom abbord kwalunkwe bastiment jew vettura oħra mingħajr ma l-ewwel iħottu l-art il-qabdiet tagħhom sabiex jintiżnu minn ċentru tal-irkant jew kwalunkwe korp ieħor awtorizzat mill-Istati Membri. Artikolu 34 Portijiet deżinjati 1. Il-Kunsill jista’ jiddeċiedi, meta jkun qed jadotta pjan multiannwali, dwar ammont minimu ta’ limitu applikabbli għall-piż ħaj ta’ speċijiet soġġetti għal pjan multiannwali, li fil-każ li jinqabeż il-bastiment għandu jkun meħtieġ li jħott l-art il-qabdiet tiegħu f’port deżinjat. 2. Meta jkollu jinħatt l-art aktar mill-kwantità minima ta’ ħut imsemmija fil-paragrafu 1, il-kaptan tal-bastiment tas-sajd tal-Komunità għandu jiżgura li t-tali ħatt l-art isir biss f’port deżinjat fil-Komunità. Meta l-pjan multiannwali jiġi applikati fil-kuntest ta’ Organizzazzjoni Reġjonali għall-Ġestjoni tas-Sajd, il-ħatt l-art jista’ jsir f’port ta’ parti kontraenti ta’ dik l-organizzazzjoni. 3. Kull Stat Membru għandu jiddeżinja portijiet li fihom għandhom iseħħu l-operazzjonijiet tal-ħatt l-art imsemmija fil-paragrafu 2. 4. Sabiex port jiġi determinat bħala port deżinjat, il-kundizzjonijiet li ġejjin iridu jiġu sodisfatti: a) ħinijiet ristretti għall-ħatt l-art; b) postijiet ristretti għall-ħatt l-art; c) kopertura sħiħa tal-ispezzjoni matul il-ħinijiet tal-ħatt l-art u fil-postijiet tal-ħatt l-art kollha; d) il-kwanti medja tal-ħatt l-art skont il-piż tal-ispeċijiet soġġetta għal pjan multiannwali trid tirrapreżenta tal-anqas 5% tal-kwantitajiet totali li nħattu l-art f’dak il-port. Il-perjodu ta’ referenza għall-kalkulazzjoni tat-tali medja għandu jkun tat-tliet snin immedjatament wara xulxin. Artikolu 35 Stivar separat ta’ speċijiet taħt pjan ta’ irkupru 1. Għandha tkun projbita ż-żamma abbord fuq bastiment tas-sajd tal-Komunità fi kwalunkwe kaxxa ta’ kwalunkwe kwantità ta’ speċi suġġetta għal pjan multiannwali mħallta ma’ kwalunkwe prodott tas-sajd ieħor. 2. Il-kaxex li fihom speċijiet suġġetti għal pjan multiannwali għandhom ikunu mmarkati b’mod xieraq b’tikketta li tindika l-kodiċi tal-FAO tal-ispeċi suġġetta għal pjan multiannwali u għandhom jiġu stivati fl-istiva b’mod li jinżammu separati mill-kaxex l-oħra. Artikolu 36 Programmi ta’ azzjoni nazzjonali għall-kontroll 1. L-Istati Membri għandhom jiddefinixxu programmi ta’ azzjoni nazzjonali għall-kontroll għal kull pjan multiannwali. 2. L-Istati Membri għandhom jistabbilixxu punti speċifiċi ta’ riferiment għall-ispezzjoni skont l-Anness I. Dawn il-punti ta’ riferiment għandhom jiġu riveduti perjodikament wara li ssir analiżi tar-riżultati miksuba. Il-punti ta’ riferiment għall-ispezzjoni għandhom jevolvu progressivament sakemm jintlaħqu l-punti ta’ riferiment ta’ mira definiti fl-Anness I. Kapitolu IV Monitoraġġ tal-Miżuri Tekniċi Sezzjoni 1Użu tal-irkaptu tas-sajd Artikolu 37 Irkaptu tas-sajd 1. Kwalunkwe rkaptu tas-sajd użat fis-sajd għandu jikkonforma mal-ispeċifikazzjonijiet tekniċi stabbiliti fir-regoli tal-Politika Komuni tas-Sajd għal dan is-sajd. 2. Fis-sajd fejn huwa permess li jkun hemm aktar minn żewġ tipi ta’ rkaptu abbord, l-irkaptu li ma jintużax irid jiġi stivat sabiex ma jkunx jista’ jintuża faċilment skont il-kundizzjonijiet li ġejjin: a) xbieki, piżijiet u rkaptu simili għandhom jinqalgħu minn minn mad-diriġenti u l-kalamenti; b) ix-xbieki li huma fuq jew ‘l fuq mill-gverta għandhom ikunu marbutin tajjeb u c) l-konzijiet għandhom jiġu stivati taħt il-gverta. Artikolu 38 Kompożizzjoni tal-qabda 1. Jekk il-qabdiet li nżammu abbord kwalunkwe bastiment tas-sajd tal-Komunità nqabdu bi xbieki ta’ daqs tal-malji minimi differenti matul l-istess vjaġġ, il-kompożizzjoni tal-ispeċijiet għandha tiġi kkalkulata għal kull parti tal-qabda li nqabdet taħt kundizzjonijiet differenti. Għal dan l-għan, il-bidliet kollha mid-daqs tal-malja użat qabel kif ukoll il-kompożizzjoni tal-qabda abbord fil-mument ta’ kwalunkwe bidla bħal din għandhom jiddaħlu fil-ġurnal ta’ abbord u d-dikjarazzjoni tal-ħatt l-art. 3. F’każijiet speċifiċi jistgħu jiġu adottati regoli dettaljati dwar iż-żamma abbord ta’ pjan ta’ stivar, għal kull speċi, ta’ prodotti proċessati, li jindika fejn jinsabu fl-istiva, skont il-proċedura msemmija fl-Artikolu 111. SEZZJONI 2Monitoraġġ ta’ Żoni Protetti tal-Baħar Artikolu 39 Sistema ta’ monitoraġġ tal-bastimenti 1. Meta Żona Protetta tal-Baħar tiġi definita, il-pożizzjoni li tillimita il-poligonu ġeografiku u l-linji rombu korrispondenti u l-pożizzjonijiet tal-bastiment għandhom jiġu mkejla skont l-istandard applikabbli. 2. L-attivitajiet tas-sajd tal-bastimenti tas-sajd tal-Komunità f’żoni tas-sajd fejn ġiet definita Żona Protetta tal-Baħar għandhom jiġu mmonitorjati miċ-Ċentru ta’ Monitoraġġ tas-Sajd tal-Istat kostali, li għandu jkollu sistema għar-rilevament u r-reġistrazzjoni tad-dħul, it-trażbord u l-ħruġ miż-Żona Protetta tal-Baħar. 3. Sistema tal-allarm għandha tkun disponibbli fiċ-Ċentru ta’ Monitoraġġ tas-Sajd tal-Istati kostali li tista’ tagħmel rilevament awtomatiku tal-bastimenti li jkunu deħlin fiż-Żona Protetta tal-Baħar. Is-sistema tal-allarm għandha tkun ukoll abbord il-bastiment sabiex twissi lill-kaptan tal-bastiment li wasal biex jidħol fiż-Żona Protetta tal-Baħar. 4. L-Istati Membri għandhom jistabbilixxu sistema tal-allarm għal meta l-bastiment jidħol fiż-żona tal-kontroll tas-sikurezza madwar iż-żoni li jridu jiġu protetti. 5. B’deroga mill-Artikolu 8 (2) tar-Regolament tal-Kummissjoni (KE) Nru 2244/2003 tat-18 ta’ Diċembru 2003 il-frekwenza tat-trażmissjonijiet tad-dejta għandha tkun tal-anqas kull 15-il minuta meta bastiment jidħol fiż-żona tal-kontroll tas-sikurezza u għandha tkun trażmissjoni fil-ħin reali meta l-bastiment jidħol fiż-Żona Protetta tal-Baħar. Artikolu 40 Tranżitu minn Żona Protetta tal-Baħar 1. It-tranżitu minn Żona Protetta tal-Baħar huwa permess għall-bastimenti tas-sajd koll